Nyɔŋmɔ Tsɛ Lɛ ‘Enaanyo’—Yesaia 41:8 | Nikasemɔ\n“Bo, mitsulɔ Israel, bo Yakob ní mihalao, mishieŋtsɛ [loo minaanyo] Abraham seshi.”—YESAIA 41:8.\nLALAI: 91, 22\nMɛɛ gbɛ nɔ Yehowa he nilee kɛ niiashikpamɔi ni Abraham ná yɛ shihilɛ mli lɛ waje ehemɔkɛyeli?\nMɛni Abraham fee koni ekɛ Nyɔŋmɔ teŋ naanyobɔɔ lɛ mli awa?\nMɛɛ gbɛ nɔ obaanyɛ okase Abraham ni ohã naanyobɔɔ ni yɔɔ okɛ Yehowa teŋ lɛ mli awa?\n1, 2. (a) Te wɔfeɔ tɛŋŋ wɔleɔ akɛ adesai komɛi batsɔmɔ Nyɔŋmɔ nanemɛi? (b) Mɛni he wɔbaasusu yɛ nikasemɔ nɛɛ mli?\nKƐJƐ be ni wɔba jeŋ, aahu kɛyashi be ni wɔbaagboi lɛ, suɔmɔ he miihia wɔ. Jeee nuu kɛ yoo teŋ suɔmɔ pɛ, shi moŋ suɔmɔ ni yɔɔ nanemɛi ni bɛŋkɛ kpaakpa ateŋ lɛ hu. Suɔmɔ kroko ko hu yɛ ni he hiaa wɔ fe suɔmɔi krokomɛi fɛɛ. No ji Yehowa suɔmɔ lɛ. Akɛni Nyɔŋmɔ ji Ofe, ni agbɛnɛ hu, anaaa lɛ hewɔ lɛ, mɛi pii heee amɛyeee akɛ adesai baanyɛ abatsɔmɔ enanemɛi ni bɛŋkɛ lɛ kpaakpa. Shi wɔle akɛ, jeee nakai kwraa sane lɛ ji!\n2 Biblia lɛ gbaa wɔ adesai komɛi ni batsɔmɔ Nyɔŋmɔ nanemɛi lɛ ahe sane. Esa akɛ wɔkase amɛ. Mɛni hewɔ? Ejaakɛ nɔ ko bɛ ni he hiaa yɛ shihilɛ mli fe ni wɔkɛ Nyɔŋmɔ baabɔ naanyo. Mɛi ni kɛ Nyɔŋmɔ bɔ naanyo lɛ ateŋ mɔ kome ji Abraham. (Kanemɔ Yakobo 2:23.) Te fee tɛŋŋ ni Abraham batsɔ Nyɔŋmɔ naanyo lɛ? Abraham hemɔkɛyeli lɛ ji nɔ ni hã ebatsɔ Nyɔŋmɔ naanyo. Biblia lɛ kɛɔ akɛ, lɛ ji ‘mɛi fɛɛ ni yɔɔ hemɔkɛyeli lɛ atsɛ.’ (Romabii 4:11) Yɛ nikasemɔ nɛɛ mli lɛ, wɔbaasusu nibii komɛi ni tee nɔ yɛ Abraham shihilɛ mli lɛ he. Be ni wɔfeɔ nakai lɛ, bi ohe akɛ, ‘Mɛɛ gbɛ nɔ manyɛ makase Abraham hemɔkɛyeli lɛ koni naanyobɔɔ ni yɔɔ mi kɛ Yehowa teŋ lɛ mli awa?’\nTE FEE TƐŊŊ NI ABRAHAM BATSƆ NYƆŊMƆ NAANYO?\n3, 4. (a) Mɛɛ shihilɛ eeenyɛ efee akɛ no ji shihilɛ ni ka Abraham hemɔkɛyeli fe fɛɛ? (b) Mɛni hewɔ Abraham bo Nyɔŋmɔ toi be ni ekɛɛ lɛ akɛ ekɛ Isak ayashã afɔle lɛ?\n3 Feemɔ Abraham he mfoniri ni enyiɛ blɛoo kɛmiikwɔ gɔŋ ko.  (Kwɛmɔ shishigbɛ niŋmaa ni yɔɔ sane lɛ naagbee lɛ.) Ehiɛ kakla kɛ nibii ni ebaanyɛ ekɛtsɛ̃ la. Ebi Isak tere lai kɛnyiɛ esɛɛ. Eeenyɛ efee akɛ, gbɛfãa nɛɛ ji gbɛfãa ni wa hã lɛ fe fɛɛ yɛ eshihilɛ mli. Be ni Abraham fãa gbɛ nɛɛ, no mli lɛ egbɔ, eye aaafee afii 125. Shi jeee no hewɔ gbɛfãa lɛ wa hã lɛ lɛ, ejaakɛ eyɛ gbɔmɔtsoŋ hewalɛ lolo. Nɔ moŋ ni ehã gbɛfãa lɛ ewa ji akɛ, Yehowa kɛɛ ekɛ ebi Isak ni eye aaafee afii 25 lɛ ayashã afɔle!—1 Mose 22:1-8.\nAbraham susu nɔ ni Nyɔŋmɔ kɛɛ lɛ akɛ eyafee lɛ he jogbaŋŋ, dani ekpɛ eyiŋ akɛ ebaayafee\n4 Eeenyɛ efee akɛ, shihilɛ nɛɛ ji shihilɛ ni ka Abraham hemɔkɛyeli fe shihilɛi krokomɛi fɛɛ ni ekɛkpe. Mɛi komɛi kɛɛ Nyɔŋmɔ yitsoŋ wa, ni no hewɔ ekɛɛ Abraham akɛ ekɛ ebi lɛ ayashã afɔle lɛ. Mɛi komɛi hu kɛɛ Abraham sumɔɔɔ ebi lɛ, ni no hewɔ ekpɛlɛ nɔ akɛ ekɛ lɛ baashã afɔle lɛ. Mɛi ni wieɔ nibii ni tamɔ nɛkɛ lɛ bɛ hemɔkɛyeli, ni amɛnuuu nɔ ni hemɔkɛyeli ji lɛ shishi jogbaŋŋ. (1 Korintobii 2:14-16) Abraham susu nɔ ni Nyɔŋmɔ kɛɛ lɛ akɛ eyafee lɛ he jogbaŋŋ, dani ekpɛ eyiŋ akɛ ebaayafee. Ebo Nyɔŋmɔ toi, ejaakɛ ehemɔkɛyeli lɛ mli wa. Ele akɛ, Yehowa ekɛŋ lɛ ni eyafee nɔ ko ni baaye lɛ awui kɛya naanɔ kɔkɔɔkɔ. Abraham le akɛ, kɛ́ ebo Yehowa toi lɛ, Yehowa baajɔɔ lɛ kɛ Isak fɛɛ. Mɛni hã Abraham ná hemɔkɛyeli ni mli wa nakai? Nilee kɛ niiashikpamɔ.\n5. Mɛɛ gbɛ nɔ eeenyɛ efee akɛ Abraham tsɔ ebale Yehowa? Ni mɛni nɔ ni ekase yɛ Yehowa he lɛ hã efee?\n5 Nilee. Abraham da yɛ maŋ ko ni atsɛɔ lɛ Ur lɛ mli. Mɛi ni yɔɔ Ur maŋ lɛ mli, ni Abraham papa hu fata he lɛ, jáa amale nyɔŋmɔi. (Yoshua 24:2) No hewɔ lɛ, te fee tɛŋŋ ni Abraham bale Yehowa? Biblia lɛ hãa wɔnaa akɛ, Noa binuu Shem ji Abraham wekunyo. Shem gbo be ni Abraham eye aaafee afii 150. Shem he Yehowa nɔ eye waa diɛŋtsɛ, ni eeenyɛ efee akɛ, egba ewekumɛi Yehowa he sane. Ekolɛ, nɛkɛ ji bɔ ni fee ni Abraham bale Yehowa. Nɔ ni Abraham kase yɛ Yehowa he lɛ, hã ebasumɔ Yehowa waa, ni ehe enɔ eye.\n6, 7. Mɛɛ gbɛ nɔ niiashikpamɔi ni Abraham ná lɛ hã ehemɔkɛyeli lɛ mli wa?\n6 Niiashikpamɔ. Mɛi komɛi kɛɔ akɛ, kɛ́ osusu nɔ ko he aahu lɛ, oshweɔ, ni kɛ́ oshwe nɔ ko lɛ, ofeɔ. Nibii ni Abraham kase yɛ Nyɔŋmɔ he lɛ ta etsuiŋ. Ehã ebu “Yehowa ŋwɛi flooflo Nyɔŋmɔ ni ji ŋwɛi kɛ shikpɔŋ tsɛ lɛ” waa. (1 Mose 14:22) Bulɛ ni tamɔ nɛkɛ ji nɔ ni Biblia lɛ tsɛɔ lɛ ‘Nyɔŋmɔ gbeyeishemɔ’ lɛ. (Hebribii 5:7) Nyɔŋmɔ gbeyeishemɔ ji nɔ ni hãa mɔ ko nyɛɔ ekɛ Nyɔŋmɔ bɔɔ naanyo gbagbalii. (Lala 25:14) Ni su nɛɛ ji nɔ ni tsirɛ Abraham ni ebo Yehowa toi lɛ. Shi mɛɛ niiashikpamɔ hã hemɔkɛyeli ni eyɔɔ yɛ Yehowa mli lɛ mli wa?\n7 Nyɔŋmɔ kɛɛ Abraham kɛ Sara akɛ amɛfã kɛjɛ Ur maŋ lɛ mli, he ni amɛyɔɔ lɛ, ni amɛyahi maŋ kroko nɔ. Yɛ nɔ ni Nyɔŋmɔ kɛɛ amɛ lɛ naa lɛ, belɛ ebaabi ni nuumo kɛ yoomo nɛɛ ahi bui amli kɛyashi amɛbaagboi. Abraham le akɛ gbɛfãa nɛɛ kɛ amɛwala baawo oshãra mli shii abɔ. Fɛɛ sɛɛ lɛ, etswa efai shi akɛ ebaabo Yehowa toi. Enɛ hewɔ lɛ, Yehowa jɔɔ lɛ ni ebu ehe. Akɛ nɔkwɛmɔnɔ lɛ, Sara hefɛo lɛ hewɔ lɛ, maŋtsɛmɛi enyɔ sɔŋŋ ŋɔ lɛ, ni kulɛ amɛmiitao ebatsɔ amɛŋa. Enɛ kɛ Abraham wala wo oshãra mli. Shi Yehowa tsɔ naakpɛɛ gbɛ nɔ ebu Abraham kɛ Sara he shii enyɔ lɛ fɛɛ. (1 Mose 12:10-20; 20:2-7, 10-12, 17, 18) Niiashikpamɔi nɛɛ hã Abraham hemɔkɛyeli lɛ mli bawa waa.\n8. Te wɔbaafee tɛŋŋ wɔná nilee kɛ niiashikpamɔ koni naanyobɔɔ ni yɔɔ wɔ kɛ Yehowa teŋ lɛ mli awa?\n8 Ani wɔbaanyɛ wɔkɛ Yehowa abɔ naanyo gbagbalii? Hɛɛ, wɔbaanyɛ! Esa akɛ wɔkase Yehowa he nii taakɛ Abraham fee lɛ. Kɛ́ wɔfee nakai lɛ, wɔbaaná nilee kɛ niiashikpamɔi ni baaye abua wɔ ni wɔkɛ Yehowa abɔ naanyo. Ŋmɛnɛ lɛ, wɔyɛ Biblia lɛ, ni Biblia lɛ hãa wɔleɔ nibii pii ni Abraham náaa ale. (Daniel 12:4; Romabii 11:33) Biblia lɛ mli eyi obɔ kɛ Yehowa, ni ji “ŋwɛi kɛ shikpɔŋ tsɛ lɛ,” he nilee. Kɛ́ wɔkase Biblia lɛ, wɔbaasumɔ Yehowa, ni no baahã wɔbu lɛ waa diɛŋtsɛ. Nɛkɛ suɔmɔ kɛ bulɛ nɛɛ baatsirɛ wɔ ni wɔbo lɛ toi. Ni kɛ́ wɔbo lɛ toi lɛ, wɔbaaná niiashikpamɔi pii, ejaakɛ ebaabu wɔhe ni ebaajɔɔ wɔ. Ni niiashikpamɔi nɛɛ baahã wɔhemɔkɛyeli lɛ mli awa. Kɛ́ wɔkɛ wɔnyɛmɔ fɛɛ sɔmɔ Yehowa lɛ, wɔtsui baanyɔ wɔmli, wɔtoiŋ baajɔ wɔ, ni wɔmii baashɛ wɔhe. (Lala 34:9; Abɛi 10:22) Kɛ́ wɔtee nɔ wɔkase Yehowa he nii, ni wɔna bɔ ni ejɔɔ wɔ ni ebuɔ wɔhe lɛ, wɔ kɛ lɛ teŋ naanyobɔɔ lɛ mli baawa waa.\nNƆ NI ABRAHAM FEE KONI EKƐ NYƆŊMƆ TEŊ NAANYOBƆƆ LƐ AKAFITE\n9, 10. (a) Kɛ́ wɔmiisumɔ ni mɔ ko aya nɔ afee wɔnaanyo lɛ, mɛni esa akɛ wɔfee? (b) Mɛni tsɔɔ akɛ Abraham hiɛ sɔ Yehowa naanyo ni eji lɛ, ni efee nibii ni baahã nakai naanyobɔɔ lɛ aya nɔ ahi shi?\n9 Naanyobɔɔ kpakpa tamɔ jwetri ko ni jara wa. (Kanemɔ Abɛi 17:17.) Shi kɛ́ wɔkwɛɛɛ jwetri nɛɛ nɔ jogbaŋŋ lɛ, ebaafite. Etamɔ fɔfɔi fɛfɛo ko ni esa akɛ ashwie nɔ nu, ni hiŋmɛi ahi he be fɛɛ be koni ekaŋala. Abraham hiɛ sɔ Yehowa naanyo ni eji lɛ waa, ni efee nibii ni baahã nakai naanyobɔɔ lɛ aya nɔ ahi shi. Mɛni ji nibii nɛɛ ekomɛi?\nNaanyobɔɔ tamɔ fɔfɔi fɛfɛo ko ni esa akɛ ashwie nɔ nu, ni hiŋmɛi ahi he be fɛɛ be koni ekaŋala\n10 Abraham tee nɔ efee nibii ni baahã eya nɔ eshe Nyɔŋmɔ gbeyei ni ebo lɛ toi. Akɛ nɔkwɛmɔnɔ lɛ, kɛjɛ be ni ekɛ eweku lɛ kɛ etsuji lɛ fã akɛ amɛmiiya Kanaan lɛ, aahu kɛyashi be ni amɛyashɛ jɛmɛ lɛ, ebi Yehowa gbɛtsɔɔmɔ yɛ yiŋ srɔtoi fɛɛ ni ekpɛ lɛ amli. Afi kome dani abaafɔ Isak lɛ, Yehowa kɛɛ Abraham akɛ efolɔ hii fɛɛ ni yɔɔ eshĩa lɛ ketia. No mli lɛ, eye afii 99. Ani Abraham ta Yehowa daaŋ yɛ nɔ ni efã lɛ akɛ efee lɛ hewɔ? Ani ekɛ saji jiejie enaa koni ekabo gbɛtsɔɔmɔ nɛɛ toi? Dabi, efeee nakai. Ekɛ ehiɛ fɔ̃ Yehowa nɔ, ni etsu nɔ ni afã lɛ akɛ efee lɛ he nii “yɛ nakai gbi lɛ nɔ nɔŋŋ.”—1 Mose 17:10-14, 23.\n11. Mɛni hã Abraham ye etsui be ni Yehowa kɛɛ ebaakpãtã Sodom kɛ Gomora hiɛ lɛ? Mɛɛ gbɛ nɔ Yehowa tsɔ ejaje ejwɛŋmɔ?\n11 Akɛni Abraham bo Yehowa toi be fɛɛ be yɛ nibii ni abuɔ akɛ amɛjeee nɔ ko tsɔ lɛ amli po hewɔ lɛ, amɛnaanyobɔɔ lɛ mli bawa. Enyɛ ekɛ Yehowa gba nɔ fɛɛ nɔ he sane, ni kɛ́ enuuu nɔ ko shishi lɛ, ebiɔ lɛ. Akɛ nɔkwɛmɔnɔ lɛ, be ni Yehowa wie akɛ ebaakpãtã Sodom kɛ Gomora hiɛ lɛ, sane lɛ gba Abraham naa. Eyasusu akɛ mɛi kpakpai komɛi baagboi be ni akpãtãa nakai maji fɔji lɛ ahiɛ lɛ. Ekolɛ eshe gbeyei ehã enyɛmi nuu Haran bi Lot kɛ eweku lɛ, ejaakɛ no mli lɛ amɛyɛ Sodom. Abraham jɛ heshibaa mli ekɛ Yehowa, ni ji “shikpɔŋ fɛɛ nɔ kojolɔ lɛ” wie sane lɛ he, ejaakɛ ehe eye akɛ, Yehowa baafee nɔ ni ja. Yehowa to etsui shi ehã enaanyo lɛ, ni eye ebua lɛ ni ena akɛ, enaa mɔbɔ. Yehowa hã Abraham le akɛ, kɛ́ eba lɛ akɛ ebaakpãtã mɛi ahiɛ lɛ, ekpãtãaa jalɔi ahiɛ efutuuu mɛi fɔji.—1 Mose 18:22-33.\n12, 13. (a) Mɛɛ gbɛ nɔ Abraham nilee kɛ eniiashikpamɔ lɛ ye ebua lɛ sɛɛ mli? (b) Mɛni hewɔ wɔbaanyɛ wɔkɛɛ akɛ Abraham he Yehowa nɔ eye lɛ?\n12 No hewɔ lɛ, wɔnaa faŋŋ akɛ, nilee kɛ niiashikpamɔi ni Abraham ná lɛ ye ebua lɛ ni efee nibii ni baahã ekɛ Yehowa teŋ naanyobɔɔ lɛ mli aya nɔ awa. Ebale Yehowa akɛ mɔ ko ni toɔ etsui shi, ni naa mɔbɔ, mɔ ko ni buɔ etsuji ahe ni ebaanyɛ ekɛ ehiɛ afɔ̃ enɔ. Enɛ hewɔ lɛ, sɛɛ mli be ni Yehowa kɛɛ lɛ akɛ ekɛ ebi lɛ ayashã afɔle lɛ, ebaaa eyiŋ akɛ Yehowa yitsoŋ wa loo ebɛ musuŋtsɔlɛ. Ele akɛ, Yehowa nyɛŋ etsake trukaa nakai. Mɛni Abraham wie ni hãa wɔnaa nakai?\n13 Dani Abraham baashi etsuji lɛ, ekɛɛ amɛ akɛ: “Nyɛkɛ teji lɛ ahia biɛ; ni mikɛ oblanyo lɛ aya jɛi, ni wɔyasɔle, ni wɔku wɔsɛɛ wɔba nyɛŋɔɔ ekoŋŋ.” (1 Mose 22:5) Ani no mli lɛ lakamɔ Abraham lakaa etsuji lɛ? Dabi. Biblia lɛ kɛɔ akɛ, Abraham le akɛ Yehowa baanyɛ atee Isak shi kɛjɛ gbohii ateŋ. (Kanemɔ Hebribii 11:19.) Abraham le akɛ, Yehowa hã lɛ hewalɛ ni enyɛ efɔ be ni ekɛ Sara fɛɛ egbɔlɔ. (Hebribii 11:11, 12, 18) No hewɔ lɛ, eyɔse akɛ nɔ ko nɔ ko bɛ ni Yehowa nyɛŋ afee. No mli lɛ, Abraham leee bɔ ni nibii anaa baayakpa ahã. Shi ená hemɔkɛyeli akɛ, kɛ́ ebi lɛ gbo po, Yehowa baatee lɛ shi, bɔ ni afee ni Nyɔŋmɔ shiwoi lɛ fɛɛ aba mli. Enɛ hewɔ atsɛɔ Abraham akɛ ‘mɛi fɛɛ ni yɔɔ hemɔkɛyeli lɛ atsɛ’ lɛ.\nAbraham ná hemɔkɛyeli akɛ, kɛ́ ebi lɛ gbo po, Yehowa baatee lɛ shi, bɔ ni afee ni Nyɔŋmɔ shiwoi lɛ fɛɛ aba mli\n14. Mɛni ji nibii komɛi ni ole akɛ Yehowa miisumɔ ni ofee shi efeemɔ wa hã bo? Mɛɛ gbɛ nɔ Abraham nɔkwɛmɔnɔ lɛ baanyɛ aye abua bo?\n14 Ŋmɛnɛ lɛ, Yehowa ekɛŋ wɔ ni wɔkɛ wɔbii ayashã afɔle wɔhã lɛ. Kɛ̃lɛ, eekpa gbɛ akɛ wɔbaabo emlai lɛ fɛɛ toi. Bei komɛi lɛ, wɔnuŋ nɔ hewɔ ni Yehowa kɛɔ wɔ akɛ wɔfee nɔ ko lɛ shishi, aloo ekolɛ wɔbaanu he akɛ nɔ ni etaoɔ wɔfee lɛ wa tsɔ. Ani bei komɛi lɛ, onuɔ he nakai? Mɛi komɛi yɛ ni shiɛmɔ nitsumɔ lɛ wa hã amɛ. Ekolɛ, amɛhiɛ gboɔ, ni ewa kɛhã amɛ akɛ amɛkɛ mɛi ni amɛleee amɛ lɛ baawie. Mɛi komɛi hu yɛ ni ewa kɛhã amɛ akɛ amɛbaatsi amɛhe kɛje nibii komɛi ni mɛi ni amɛkɛyaa skul loo amɛkɛtsuɔ nii lɛ feɔ lɛ ahe. (2 Mose 23:2; 1 Tesalonikabii 2:2) Kɛ́ ewa kɛhã bo akɛ obaafee nɔ ko ni Yehowa efã bo akɛ ofee lɛ, susumɔ hemɔkɛyeli kɛ ekãa ni sa kadimɔ ni Abraham jie lɛ kpo lɛ he. Kɛ́ wɔsusu hii kɛ yei anɔkwafoi ni hi shi yɛ blema lɛ anɔkwɛmɔnɔ lɛ he lɛ, ebaanyɛ ekanya wɔ ni wɔkase amɛ. Ni no baahã wekukpaa ni yɔɔ wɔ kɛ Yehowa, ni ji wɔ-Naanyo lɛ teŋ lɛ mli awa.—Hebribii 12:1, 2.\nABRAHAM KƐ YEHOWA BƆ NAANYO\nBE NI EYƆƆ UR\nAbraham kɛ Sara bale Yehowa ni amɛbɔi lɛ jamɔ\nAbraham bo Nyɔŋmɔ toi ni efã kɛjɛ Ur\nBE NI EFÃA GBƐ KƐYAA KANAAN\nYehowa bu Abraham kɛ Sara he yɛ amɛgbɛfãa lɛ mli\nBE NI EYƆƆ KANAAN\nAbraham bo Yehowa toi ni efolɔ hii fɛɛ ni yɔɔ ewe lɛ ketia\nYehowa to etsui shi ehã Abraham ni ebo lɛ toi be ni ekɛ lɛ wieɔ Sodom he lɛ\nYehowa hã Abraham kɛ Sara fɔ binuu\nAbraham tsɔɔ akɛ eyɛ hemɔkɛyeli be ni etee ni ekɛ Isak ayashã afɔle lɛ\nAbraham gbo “be ni ehi shi jogbaŋŋ afii pii, nuumo ni, ni etsui nyɔ emli”\nYEHOWA JƆƆ MƐI NI KƐ LƐ BƆƆ NAANYO LƐ\n15. Mɛni hewɔ wɔbaanyɛ wɔkɛɛ kɛ nɔmimaa akɛ Abraham shwaaa ehe kɔkɔɔkɔ akɛ ebo Yehowa toi be fɛɛ be lɛ?\n15 Ani Abraham shwa ehe akɛ ebo Yehowa toi be fɛɛ be? Dabi. Biblia lɛ kɛɔ akɛ, Abraham ye afii 175 dani egbo, ni akɛ, “ehi shi jogbaŋŋ” ni “etsui nyɔ emli.” (1 Mose 25:8, NWT) Ni tsɔɔ akɛ, be ni nuumo Abraham susu bɔ ni ehi shi ehã lɛ he lɛ, etsui nyɔ emli waa. Mɛni hewɔ? Ejaakɛ kɛyashi egbo lɛ, ehãaa nɔ ko nɔ ko he ahia lɛ fe naanyobɔɔ ni yɔɔ ekɛ Yehowa teŋ lɛ. Eyɛ mli akɛ, Biblia lɛ kɛɛ be ni Abraham gbo lɛ “nuumo ni, ni etsui nyɔ emli” moŋ, shi no etsɔɔɔ akɛ, no mli lɛ esumɔɔɔ ni ehiɔ shi kɛyaa naanɔ.\n16. Mɛni ji nibii komɛi ni baahã Abraham mii ashɛ ehe waa kɛ́ atee lɛ shi kɛba Paradeiso lɛ mli?\n16 Biblia lɛ kɛɔ akɛ, no mli lɛ, Abraham miimɛ “maŋ ni yɔɔ faneshii diɛŋtsɛ ní ehe ŋaatolɔ kɛ emalɔ ji Nyɔŋmɔ lɛ.” (Hebribii 11:10) Abraham ná hemɔkɛyeli akɛ, wɔsɛɛ lɛ, Nyɔŋmɔ Maŋtsɛyeli lɛ, ni ji maŋ ni emɛɔ lɛ, baaye shikpɔŋ lɛ fɛɛ nɔ, ni ebaahi nakai Maŋtsɛyeli lɛ shishi. Ni ŋwanejee ko bɛ he akɛ, ebaahi shishi hu lɛɛlɛŋ! Feemɔ bɔ ni Abraham mii baashɛ ehe kɛ́ atee lɛ shi kɛba shikpɔŋ nɔ Paradeiso lɛ mli lɛ he mfoniri okwɛ. Emii baashɛ ehe waa akɛ ená hegbɛ akɛ ebaaya nɔ ehã ekɛ Nyɔŋmɔ teŋ naanyobɔɔ lɛ mli awa. Emii baashɛ ehe akɛ enɔkwɛmɔnɔ kpakpa lɛ eye ebua Nyɔŋmɔ tsuji afii akpei abɔ! Kɛ́ atee lɛ shi lɛ, ebaaná ele akɛ, afɔle ni eyashã yɛ Moria Gɔŋ lɛ nɔ lɛ feɔ nɔ ko ni he hiaa fe no kwraa he mfoniri. (Hebribii 11:19) Ni ebaaná ele hu akɛ, bɔ ni enu he ehã be ni efimɔɔ ebi Isak koni ekɛ lɛ ashã afɔle lɛ, ye ebua hii kɛ yei anɔkwafoi akpekpei abɔ. Eye ebua amɛ ni amɛnu bɔ ni Yehowa nu he ehã be ni ekɛ e-Bi Yesu Kristo hã akɛ kpɔmɔnɔ kɛhã adesai lɛ shishi. (Yohane 3:16) Abraham nɔkwɛmɔnɔ lɛ eye ebua wɔ fɛɛ. Ehã wɔhiɛ esɔ kpɔmɔnɔ lɛ, ni ji gbɛ ni fe fɛɛ ni Nyɔŋmɔ etsɔ nɔ ejie suɔmɔ kpo etsɔɔ wɔ lɛ waa!\n17. Mɛni otswa ofai shi akɛ obaafee? Mɛni he wɔbaasusu yɛ nikasemɔ ni nyiɛ sɛɛ lɛ mli?\n17 Nyɛhãa wɔtswaa wɔfai shi akɛ, wɔbaakase Abraham hemɔkɛyeli lɛ. Nilee kɛ niiashikpamɔ ye ebua Abraham, ni nomɛi nɔŋŋ baaye abua wɔ. Kɛ́ wɔtee nɔ wɔkase Yehowa he nii, ni wɔbo lɛ toi lɛ, ebaajɔɔ wɔ ni ebaabu wɔhe. (Kanemɔ Hebribii 6:10-12.) Nyɛhãa wɔyaa nɔ wɔfea nibii ni baahã Yehowa afee wɔ-Naanyo kɛya naanɔ! Yɛ nikasemɔ ni nyiɛ sɛɛ lɛ mli lɛ, wɔbaasusu mɛi etɛ komɛi hu ni batsɔmɔ Nyɔŋmɔ nanemɛi ni bɛŋkɛ lɛ kpaakpa lɛ ahe.\n^  (kuku 3) Kulɛ, atsɛɔ Abraham Abram, ni atsɛɔ Sara Sarai. Yehowa ni hã amɛ gbɛ́i Abraham kɛ Sara lɛ, ni no wɔkɛbaatsɛ amɛ yɛ nikasemɔ nɛɛ mli.\nDani wɔbaanyɛ wɔtsɔmɔ Nyɔŋmɔ nanemɛi lɛ, esa akɛ wɔle lɛ jogbaŋŋ. Kɛ́ wɔkase ehe nii lɛ, wɔbaasumɔ lɛ waa, ni wɔbaabu lɛ. Enɛ baatsirɛ wɔ ni wɔkɛ wɔhiɛ afɔ̃ enɔ, ni wɔbo lɛ toi. Kɛ́ wɔtee nɔ wɔfee nibii ni baahã wɔ kɛ Yehowa teŋ naanyobɔɔ lɛ mli awa lɛ, ebaatsɔ wɔnaanyo kɛya naanɔ


Anɛ Mawu Buɔ Sɔlemihi Tsuo Tue Lo? | Baiblo Mi Sane Bimihi Nɛ A Ha Heto\nKANE NGƐ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Norwegian Nzema Papiamento (Curaçao) Persian Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Vietnamese Wayuunaiki Xhosa Yoruba Zulu\nMawu buɔ nihi nɛ a je mahi tsuo a mi ɔ a sɔlemi tue. (La 145:18, 19) Mawu Munyu nɛ ji Baiblo ɔ woɔ wɔ he wami konɛ waa sɔle nɛ wa de Yehowa níhi tsuo nɛ haoɔ wɔ ɔ. (Filipibi 4:6, 7) Se kɛ̃ ɔ, sɔlemi komɛ ngɛ nɛ Mawu bui tue. Kaa nɔ hyɛmi nɔ́ ɔ, ke wa kase munyu ko kɛ wo wa yi mi nɛ wa tĩɔ jamɛ a munyu pɛ mi kpamisaa a, Mawu bua jɔɛ he.—Kane Mateo 6:7.\nJehanɛ se hu ɔ, Yehowa bui nihi nɛ a jeɔ blɔ tɔ̃ɔ e mlaahi a nɔ ɔ a sɔlemi tue. (Abɛ 28:9) Kaa nɔ hyɛmi nɔ́ ɔ, blema a, Mawu bui Israelbi nɛ a gbeɔ nɔ ɔ a sɔlemi tue. Enɛ ɔ tsɔɔ heii kaa ja wa pee ní komɛ loko Mawu maa bu wa sɔlemi tue.—Kane Yesaya 1:15.\nMɛni e sa kaa waa pee konɛ Mawu nɛ bu wa sɔlemi tue?\nKe wa be hemi kɛ yemi ɔ, wa be nyɛe maa sɔle kɛ ha Mawu. (Yakobo 1:5, 6) E sa nɛ wa na nɔ mi mami kaa Mawu ngɛ, nɛ e susuɔ wa he. Wa ma nyɛ ma ha nɛ wa hemi kɛ yemi mi maa wa kɛ gu Baiblo ɔ nɛ wa maa kase ɔ nɔ, ejakaa hemi kɛ yemi nitsɛnitsɛ daa si ngɛ odase yemihi kɛ nɔ mi mami nɛ wa náa ngɛ Mawu Munyu ɔ mi ɔ nɔ.—Kane Hebribi 11:1, 6.\nE sa nɛ waa ba wa he si nɛ waa je wa tsui mi kɛ sɔle. Ke Yesu nɛ ji Mawu Bi ɔ po maa sɔle ɔ, e baa e he si. (Luka 22:41, 42) Enɛ ɔ he ɔ, e sa nɛ waa bɔ mɔde nɛ waa le níhi nɛ Mawu ngɛ hlae ngɛ wa dɛ kɛ gu Baiblo ɔ nɛ wa maa kane ɔ nɔ mohu pe nɛ wa maa tsɔɔ lɛ nɔ́ nɛ e sa kaa e pee. Enɛ ɔ ma ha nɛ wa maa sɔle kɛ bi Mawu níhi nɛ e kɛ e suɔmi nya ní peemi kɔ.—Kane 1 Yohane 5:14.


Bɔ Ni Obaafee Ojie Suɔmɔ Kpo | Yelikɛbuamɔ Kɛhã Weku Lɛ\nKANEMƆ YƐ Abua Afrikaans Albania Amharic Arabic Armenia Azerbaijani Baoule Bashkir Belize Kriol Bislama Blɔfo Bulgaria Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitumbuka Cibemba Croatia Czech Denmark Dutch Efik Estonia Ewe Faroese Fiji Finland Fon French Ga Georgia Germany Gun Haitian Creole Hausa Hebri Hela Hiligaynon Hindi Hmong (White) Hungary Iban Igbo Iloko Indonesia Isoko Italia Japan Kabuverdianu Kannada Kazakh Kikamba Kikaonde Kikuyu Kiluba Kinyarwanda Kirghiz Kirundi Korea Latvia Lingala Lithuania Macedonia Malagasy Malay Malayalam Malta Mongolia Moore Myanmar Ndebele (Zimbabwe) Nepali Norway Nzema Oromo Ossetia Pangasinan Papiamento (Curaçao) Persia Poland Portugal Portugal (Portugal) Punjabi Rarotongan Romania Romany (Macedonia) Cyrillic Russia Sango Sepedi Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Solomon Islands Pidgin Spania Sunda Swahili Sweden Tagalog Tamil Tarascan Tatar Telugu Thailand Tigrinya Tojolabal Tsonga Turkey Twi Tzotzil Uighur (Cyrillic) Ukrain Umbundu Urdu Uzbek Vietnam Waray-Waray Welsh Yoruba Zapotec (Isthmus) Zulu\nYELIKƐBUAMƆ KƐHÃ WEKU LƐ\nBɔ Ni Obaafee Ojie Suɔmɔ Kpo\nKɛ́ mɛi bote gbalashihilɛ mli lɛ, bei komɛi lɛ, be ni afii lɛ yaa hiɛ lɛ, suɔmɔ ni amɛyɔɔ kɛhã amɛhe lɛ he jɔɔ. Kɛ́ nɔ ko tamɔ nɛkɛ miiya nɔ yɛ ogbalashihilɛ lɛ mli lɛ, mɛni esa akɛ ofee?\nKɛ́ gbalashihilɛ ko baaye omanye lɛ ehe miihia ni ahã suɔmɔ ahi mli. Bɔ ni ehe hiaa ni gbɔmɔtso lɛ aná niyenii kɛ nu be fɛɛ be koni ehe awa ni ená hewalɛ lɛ, nakai nɔŋŋ hu kɛ́ ajie suɔmɔ kpo be fɛɛ be lɛ, eyeɔ ebuaa gbalashihilɛ ni eyeɔ omanye. Ehe miihia ni be fɛɛ be lɛ, wu kɛ ŋa ni ehi shi afii nyɔŋmai abɔ po lɛ, ahã amɛhefatalɔi anu he akɛ amɛsumɔɔ amɛ waa ni amɛjwɛŋɔ amɛhe.\nAnɔkwa suɔmɔ fooo lɛ pɛ enɔ mli. Esumɔɔ ni mɔ kroko lɛ aná miishɛɛ. No hewɔ lɛ, nɔ najiaŋ ni wu loo ŋa baajie suɔmɔ kpo be ni eenu he akɛ efee nakai lɛ pɛ mli lɛ, esusuɔ ehefatalɔ lɛ he ni eyɔseɔ akɛ suɔmɔ he miihia lɛ ni ebɔɔ mɔdɛŋ etsuɔ he nii.\nBei pii lɛ, ŋamɛi sumɔɔ ni ajie suɔmɔ kpo atsɔɔ amɛ, shi wumɛi anɔ bɛ lɛ nakai tsɔ. Wu ko baanyɛ esumɔ eŋa waa. Shi kɛ́ ejie nakai suɔmɔ lɛ kpo yɛ gbi lɛ shishijee kɛ enaagbee, kɛ be ni ekɛ lɛ yaana bɔlɛ pɛ lɛ, eŋa lɛ yiŋ etɛŋ lɛ akɛ ewu lɛ sumɔɔ lɛ lɛɛlɛŋ. Ehi waa akɛ gbalashihilɛ mli hefatalɔi baajie suɔmɔ kpo amɛtsɔɔ amɛhe yɛ gbi lɛ mli fɛɛ.\nOkɛ owiemɔi atsɔɔ akɛ osumɔɔ ohefatalɔ lɛ. Kɛ́ okɛɛ ohefatalɔ lɛ saji tamɔ “Misumɔɔ bo” loo “Onɔ bɛ kwraa” lɛ, ebaanu he akɛ osusuɔ ehe waa.\nBiblia shishitoo mla: “Nɔ ni eyi tsui obɔ kɛteke nɔ lɛ, no nɔŋŋ naabu wieɔ.”—Mateo 12:34.\nŊaawoo: Kaajie suɔmɔ kpo otsɔɔ ohefatalɔ lɛ yɛ wiemɔ mli pɛ. Ŋmaa yɛ wolo nɔ, tɛsmɔ lɛ, loo sɛndimɔ lɛ e-mail.\nOkɛ onifeemɔi atsɔɔ akɛ osumɔɔ ohefatalɔ lɛ. Fuamɔ lɛ, shɔ enaa, mɔ enine shi koni ena akɛ jeee kɛɛmɔ kɛkɛ okɛɔ lɛ akɛ osumɔɔ lɛ lɛ. Naa nibii komɛi ni obaanyɛ ofee koni ohefatalɔ lɛ anu he akɛ osusuɔ ehe waa: mɔ emli blɛoo, okɛ suɔmɔ akwɛ ehiɛ, loo hemɔ nɔ ko oke lɛ yɛ be kɛ beiaŋ. Ni bɛ obaanyɛ ofee nibii nɛɛ hu kɛye obua oŋa lɛ? Ekolɛ, obaanyɛ ohiɛ ebaagi loo ogbele shinaa ohã lɛ, osha nibii amli, ofɔ nibii ahe, loo ohoo niyenii, kɛtsɔɔ akɛ osumɔɔ oŋa lɛ. Mɛi pii naa nifeemɔi nɛɛ akɛ suɔmɔ ni aajie lɛ kpo, shi jeee yelikɛbuamɔ ko kɛkɛ!\nBiblia shishitoo mla: ‘Esaaa akɛ wɔsumɔɔ mɛi yɛ wiemɔ mli loo lilɛi nɔ [kɛkɛ], shi moŋ yɛ nifeemɔ mli.’—1 Yohane 3:18.\nŊaawoo: Okɛ ohefatalɔ lɛ aye jogbaŋŋ tamɔ bɔ ni okɛ lɛ ye be ni nyɛnyiɛɔ kɛtsɔɔ gbalashihilɛ hiɛ lɛ.\nNyɛnáa be nyɛhãa nyɛhe. Kɛ́ nyɛyi enyɔ lɛ pɛ nyɛná be nyɛhã nyɛhe lɛ, ewajeɔ nyɛgbalashihilɛ lɛ, ni ehãa ohefatalɔ lɛ náa nɔmimaa akɛ onáa miishɛɛ kɛ́ oyɛ emasɛi. Eji anɔkwale akɛ kɛ́ nyɛyɛ bii, loo be fɛɛ be lɛ, sɔ̃i babaoo jwere nyɛnɔ ni esa akɛ nyɛtsu he nii lɛ, ebaawa akɛ nyɛyi enyɔ lɛ pɛ nyɛbaaná be nyɛhã nyɛhe. Ekolɛ, nyɛbaanyɛ nyɛto be koni nyɛyi enyɔ lɛ pɛ nyɛshara shi yɛ akutso lɛ mli kɛgba sane.\nBiblia shishitoo mla: “Nyɛkwɛa ni nyɛna nibii ni he hiaa waa lɛ.”—Filipibii 1:10.\nŊaawoo: Gbalashihilɛ mli hefatalɔi komɛi ni bɛ dekã lɛ toɔ be ni amɛjeɔ kpo gbɛkɛgbɛkɛ loo otsii lɛ anaagbee, koni amɛyi enyɔ lɛ pɛ amɛná be amɛhã amɛhe.\nLe ohefatalɔ lɛ jogbaŋŋ. Esoro nibii ni mɔ fɛɛ mɔ sumɔɔ ni afee kɛjie suɔmɔ kpo atsɔɔ lɛ. Nyɛgbaa sane koni nyɛle nibii ni nyɛteŋ mɔ fɛɛ mɔ sumɔɔ ni afee kɛjie suɔmɔ kpo atsɔɔ lɛ, ni agbɛnɛ hu, nyɛle kɛji esa akɛ afee nibii krokomɛi kɛfata he. No sɛɛ lɛ, bɔɔ mɔdɛŋ ni otsu ohefatalɔ lɛ hiamɔ nii ahe nii ohã lɛ. Kaimɔ akɛ, kɛ́ gbalashihilɛ ko baaye omanye lɛ ehe miihia ni ahã suɔmɔ ahi mli.\nBiblia shishitoo mla: “Suɔmɔ . . . epeleee ehãaa lɛ pɛ ehe.”—1 Korintobii 13:4, 5.\nŊaawoo: Nɔ najiaŋ ni obaakɛɛ ohefatalɔ akɛ ejie suɔmɔ kpo etsɔɔ bo lɛ, bi ohe akɛ, ‘Mɛni manyɛ mafee koni mihefatalɔ lɛ asumɔ mi waa?’\n“Be ni be shwie mli lɛ, mijie mijwɛŋmɔ yɛ nibii ni he hiaa mi, kɛ nibii ni mitaoɔ lɛ anɔ. Ni mikɛ mijwɛŋmɔ ma nibii ni miwu feɔ ehãa mi kɛ nibii ni efeɔ ehãa wɔweku lɛ nɔ, ni mihiɛ sɔ waa. Mina akɛ be ni miyaa nɔ mijieɔ suɔmɔ kpo mitsɔɔ lɛ lɛ, lɛ hu eyaa nɔ ejieɔ suɔmɔ kpo etsɔɔ mli.”—Debra, kɛ ewu, Douglas.\n“Wɔbɔɔ mɔdɛŋ wɔsusuɔ nɔ ni wɔteŋ mɔ fɛɛ mɔ sumɔɔ lɛ he waa. Akɛ nɔkwɛmɔnɔ lɛ, kɛ́ mikɛɛ miwu akɛ mihiɛ sɔɔ nibii fɛɛ ni efeɔ ehãa mi lɛ, esumɔɔ waa. No ji nɔ ni hãa enaa akɛ misusuɔ ehe. Ni kɛ́ ebi mi akɛ, ‘Te oyɔɔ tɛŋŋ?’ lɛ, misumɔɔ waa. No ji nɔ ni hãa minaa akɛ esusuɔ mihe.”—Flavia, kɛ ewu, Aron.\nYehowa, miishɛɛ Nyɔŋmɔ lɛ, miisumɔ ni wekui aná miishɛɛ. Kwɛmɔ ŋaa kpakpa ni Biblia lɛ woɔ wumɛi, ŋamɛi, fɔlɔi, kɛ gbekɛbii.\nWumɛi—Nyɛhãa Toiŋjɔlɛ Ahia Nyɛshĩai Amli


Teemɔŋ Sane Krɔŋŋ Lɛ—Kpaŋmɔi lɛ Ha Ana Shiwoo Seshi Lɛ (1Mose 3:15) | Tsi Obɛŋkɛ\nKANEMƆ YƐ Afrikaans Albania Amharic Arabic Armenia Aymara Baoule Bengali Bicol Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Croatia Czech Denmark Dutch English (Blɔfo) Estonia Ewe Finland French Ga Georgia Germany Haitian Creole Hausa Hela Hiligaynon Hindi Hungary Iloko Indonesia Italia Japan Kikuyu Kiluba Kinyarwanda Kirghiz Kirundi Kisonge Korea Kwanyama Latvia Lingala Lithuania Luganda Luo Macedonia Malagasy Malayalam Malta Myanmar Ndebele (Zimbabwe) Ndonga Niue Norway Pangasinan Papiamento (Aruba) Papiamento (Curaçao) Persia Poland Portugal Punjabi Quechua (Bolivia) Romania Russia Sepedi Serbia Sesotho (Lesotho) Setswana Seychelles Creole Shona Slovak Slovenia Solomon Islands Pidgin Spania Sranantongo Swahili Sweden Tagalog Tahiti Tamil Thailand Tok Pisin Tonga Tshiluba Tsonga Turkey Twi Ukrain Venda Vietnam Xhosa Yoruba Zulu\n1, 2. Mɛɛ “teemɔŋ sane” ko esa akɛ wɔná he miishɛɛ, ni mɛni hewɔ?\nTEEMƆŊ SAJI! Akɛni amɛteeɔ miishɛɛ shi, amɛmɔɔ mɔ tsui, ni amɛhàa mɔ hiɛ hewɔ lɛ, bei pii lɛ ewa kɛha adesai akɛ amɛkɛaato ní akale. Shi kɛlɛ, Biblia lɛ kɛɔ akɛ: “Nyɔŋmɔ anunyam ji sane teemɔ.” (Abɛi 25:2) Hɛɛ, ákɛ Maŋtsɛ Nɔyelɔ kɛ Bɔlɔ lɛ, Yehowa kɛ nibii komɛi teeɔ adesai yɛ gbɛ ní ja nɔ akɛ teemɔŋ saji, kɛyashi lɛ diɛŋtsɛ ebe ní sa mli ni ejieɔ amɛ kpo.\n2 Shi kɛlɛ, teemɔŋ sane ko yɛ ní mɔɔ mɔ tsui, ní teeɔ miishɛɛ shi, ní Yehowa ejie lɛ kpo yɛ e-Wiemɔ lɛ mli. Atsɛɔ lɛ “nɔ ni [Nyɔŋmɔ sumɔɔ] lɛ mli teemɔŋ sane lɛ.” (Efesobii 1:9) Ehe nikasemɔ baanyɛ afee babaoo fe nibii amli ní eeeha ole kɛkɛ. Nɛkɛ teemɔŋ sane nɛɛ he nilee baanyɛ eha oná yiwalaheremɔ, ni ebaanyɛ eha oná Yehowa nilee ní mli kwɔ waa lɛ he sɛɛyoomɔ ni ja.\nAtee Nɔ Ajie lɛ Kpo Fiofio\n3, 4. Gbalɛ ní aŋma yɛ 1 Mose 3:15 lɛ kɛ hiɛnɔkamɔ ha yɛ mɛɛ gbɛ nɔ, ni mɛɛ “teemɔŋ sane” yɔɔ mli?\n3 Beni Adam kɛ Hawa fee esha lɛ, ekolɛ ebafee tamɔ nɔ ni Yehowa yiŋ ní eto akɛ ebaaha adesai ní eye emuu ahi shikpɔŋ nɔ paradeiso shihilɛ mli lɛ efee efolo. Shi Nyɔŋmɔ tsu naagba lɛ he nii amrɔ nɔŋŋ. Ekɛɛ akɛ: “Mikɛ nyɛ̃ɛ aaaŋmɛ [bo onufu lɛ,] okɛ yoo lɛ teŋ, kɛ oseshi kɛ eseshi teŋ; eeetswa oyitso nɔ̃, ni bo hu oootswa enanetsitsi nɔ̃.”—1 Mose 3:15.\n4 Wiemɔ ní futuɔ mɔ jwɛŋmɔ, ní amɛshishinumɔ wa nɛ. Namɔ ji yoo nɛɛ? Namɔ ji onufu lɛ? Namɔ ji ‘seshi’ ní baatswa onufu lɛ yitso nɔ̃ lɛ? Adam kɛ Hawa baanyɛ aka amɛyiŋ yɛ he kɛkɛ. Shi kɛlɛ, Nyɔŋmɔ wiemɔi lɛ kɛ hiɛnɔkamɔ ha nakai mɛi enyɔ ní yeee anɔkwa lɛ ashwiei lɛ ateŋ mɔ fɛɛ mɔ ní baaye anɔkwa. Jalɛ nifeemɔ baaye kunim. Yehowa yiŋtoo lɛ baaba mli. Shi yɛ mɛɛ gbɛ nɔ? Hɛɛ, no ji teemɔŋ sane lɛ! Biblia lɛ tsɛɔ lɛ ‘Nyɔŋmɔ nilee ní aŋɔtee yɛ teemɔŋ sane mli lɛ.’—1 Korintobii 2:7.\n5. Okɛ nɔ hewɔ ní Yehowa jie eteemɔŋ sane lɛ kpo fiofio lɛ he nɔkwɛmɔnɔ aha.\n5 Ákɛ mɔ ní “jieɔ teemɔŋ saji ashi” lɛ, yɛ naagbee lɛ, Yehowa baajie saji otii ní he hiaa, ní kɔɔ teemɔŋ sane nɛɛ mlibaa he lɛ kpo. (Daniel 2:28) Shi ebaafee nakai fiofio kɛtsara nɔ. Ákɛ nɔkwɛmɔnɔ lɛ, ekolɛ wɔbaasusu bɔ ni tsɛ ko ní yɔɔ suɔmɔ lɛ baajie naa eha kɛji ebi nuu bibioo ko bi lɛ akɛ, “Dada, te fee tɛŋŋ ní afɔ́ mi?” lɛ he. Tsɛ ní yɔɔ nilee lɛ kɛ saji ní gbekɛ nuu bibioo nɛɛ baanyɛ anu shishi lɛ pɛ baaha lɛ. Beni gbekɛ lɛ daa kɛyaa hiɛ lɛ, tsɛ lɛ baakɛɛ lɛ nibii babaoo. Yɛ nakai gbɛ nɔ nɔŋŋ lɛ, Yehowa tsɔɔ be ní ewebii efee klalo kɛha esuɔmɔnaa nii kɛ eyiŋtoo lɛ he saji akpojiemɔi.—Abɛi 4:18; Daniel 12:4.\n6. (a) Mɛɛ yiŋtoo he nii kpaŋmɔ, loo yelikɛfuamɔ tsuɔ? (b) Mɛni hewɔ esa kadimɔ waa akɛ Yehowa je ekɛ adesai ateŋ kpaŋmɔi ashishi lɛ?\n6 Mɛɛ gbɛ nɔ Yehowa tsɔ ekɛ kpojiemɔi nɛɛ ha? Ekɛ kpaŋmɔi ní tsara nɔ tsu nii, ni ekɛjie nibii babaoo kpo. Ekolɛ okɛ mɔ ko efee kpaŋmɔ loo yelikɛfuamɔ yɛ be kome loo be kroko ko mli dã—ekolɛ ní ohe shia loo ní efa bo shika loo ní ofa lɛ shika. Yelikɛfuamɔ ní tamɔ nɛkɛ kɛ mla naa nɔmimaa ha akɛ abaatsu saji ní nyɛba gbeekpãmɔ yɛ he lɛ ahe nii pɛpɛɛpɛ. Shi mɛni hewɔ ehe baahia akɛ Yehowa kɛ adesai afee kpaŋmɔi, loo yelikɛfuamɔi diɛŋtsɛ lɛ? Eka shi faŋŋ akɛ, ewiemɔ lɛ ji eshiwoi lɛ ahe nɔmimaa ní fa bɔ ni sa. Eji anɔkwale, ni kɛlɛ, Nyɔŋmɔ ejɛ mlihilɛ mli ekɛ mla naa yelikɛfuamɔi efĩ ewiemɔ sɛɛ, yɛ bei babaoo mli. Nɛkɛ gbeekpãmɔi ní fimɔɔ mɔ nɛɛ haa wɔ adesai ní yeee emuu lɛ náa nɔdaamɔ nɔ ní yɔɔ shiŋŋ kɛha hekɛnɔfɔɔ yɛ Yehowa shiwoi lɛ amli.—Hebribii 6:16-18.\nKpaŋmɔ ní Ekɛ Abraham Fee Lɛ\n7, 8. (a) Mɛɛ kpaŋmɔ Yehowa kɛ Abraham fee, ni mɛɛ saji ejie lɛ kpo yɛ teemɔŋ sane krɔŋkrɔŋ lɛ he? (b) Yehowa tee nɔ eba wekukpaa ní shiwoo Seshi lɛ baajɛ mli lɛ shi fiofio yɛ mɛɛ gbɛ nɔ?\n7 Nɔ ni fe afii akpei enyɔ yɛ adesai ashwiemɔ kɛjɛ Paradeiso lɛ mli lɛ sɛɛ lɛ, Yehowa kɛɛ etsulɔ anɔkwafo Abraham akɛ: “Fá maha oseshi afá tamɔ ŋwɛi ŋulamii . . . ni oseshi lɛ mli aaajɛ ajɔɔ shikpɔŋ lɛ nɔ jeŋmaji fɛɛ, ejaakɛ obo migbee toi.” (1 Mose 22:17, 18) Enɛ fe shiwoo folo ko kɛkɛ; Yehowa kɛ shiwoo lɛ ha yɛ mla naa kpaŋmɔ shishinumɔ naa ni ekɛ ekitakamɔ ní ekuuu mli lɛ fi sɛɛ. (1 Mose 17:1, 2; Hebribii 6:13-15) Kwɛ bɔ ni esa kadimɔ waa akɛ Nuntsɔ Maŋtsɛ lɛ kpaŋ diɛŋtsɛ akɛ ebaajɔɔ adesai!\n“Maha oseshi afa tamɔ ŋwɛi ŋulamii”\n8 Abraham kpaŋmɔ lɛ jie lɛ kpo akɛ shiwoo Seshi lɛ baaba akɛ adesa, ejaakɛ ebaafee Abraham seshinyo. Shi namɔ ebaafee? Yɛ be ní sa mli lɛ, Yehowa jie lɛ kpo akɛ yɛ Abraham bihii lɛ ateŋ lɛ, Isak baafee Seshi lɛ blematsɛ. Yɛ Isak bihii enyɔ lɛ ateŋ lɛ, ahala Yakob. (1 Mose 21:12; 28:13, 14) Yɛ sɛɛ mli lɛ, Yakob jaje nɛkɛ gbalɛ wiemɔi nɛɛ etsɔɔ ebihii 12 lɛ ateŋ mɔ kome, akɛ: “Maŋtsɛ tso ejeŋ Yuda dɛŋ, ni nɔyeli tso hu ejeŋ enaji ateŋ, kɛyashi beyinɔ ní [Shilo] mɔ nɔ̃ ni ji lɛ aaaba, ni lɛ toi majimaji lɛ aaabo.” (1 Mose 49:10) Aná ale agbɛnɛ akɛ Seshi lɛ baafee maŋtsɛ, mɔ ko ní ji Yuda seshinyo!\nKpaŋmɔ ní Ekɛ Israel Fee Lɛ\n9, 10. (a) Mɛɛ kpaŋmɔ Yehowa kɛ Israel maŋ lɛ fee, ni mɛɛ hebuu nakai kpaŋmɔ lɛ kɛha amɛ? (b) Mla lɛ jie bɔ ni kpɔmɔ nɔ he hiaa adesai lɛ kpo faŋŋ yɛ mɛɛ gbɛ nɔ?\n9 Yɛ afi 1513 D.Ŋ.B. lɛ, Yehowa to gbɛjianɔ ko ní saa gbɛ kɛha teemɔŋ sane krɔŋkrɔŋ lɛ he saji krokomɛi akpojiemɔi. Ekɛ Abraham seshibii, ni ji Israel maŋ lɛ fee kpaŋmɔ ko. Eyɛ mli akɛ amrɔ nɛɛ nakai kpaŋmɔ lɛ tsuuu nii dɔŋŋ moŋ, shi nɛkɛ Mose Mla kpaŋmɔ nɛɛ ji Yehowa yiŋtoo akɛ ekɛ shiwoo Seshi lɛ baaba lɛ fã ko ní he hiaa waa. Yɛ mɛɛ gbɛ nɔ? Susumɔ gbɛ̀i etɛ komɛi ahe okwɛ. Klɛŋklɛŋ lɛ, Mla lɛ tamɔ hebuu afabaŋ ko. (Efesobii 2:14) Ejalɛ akpɔi lɛ tsu nii akɛ husu ní kã Yudanyo kɛ Jeŋmajiaŋnyo teŋ. Enɛ hewɔ lɛ, Mla lɛ ye ebua ni akɛbaa shiwoo Seshi lɛ wekukpaa lɛ yi. Yɛ hebuu nɛɛ hewɔ titri lɛ, eha maŋ lɛ kã he ehi shi beni Nyɔŋmɔ be ní eto, ní sa akɛ afɔ́ Mesia lɛ yɛ Yuda akutso lɛ mli lɛ shɛ lɛ.\n10 Nɔ ni ji enyɔ lɛ, Mla lɛ jie bɔ ni kpɔmɔ nɔ he hiaa adesai lɛ kpo faŋŋ. Akɛni eji Mla ní eye emuu hewɔ lɛ, ejie bɔ ni adesai ní esha yɔɔ amɛhe lɛ nyɛŋ aye nɔ pɛpɛɛpɛ kɛmɔ shi lɛ kpo faŋŋ. Enɛ hewɔ lɛ ebafee akɛ “nɔtɔmɔi lɛ ahewɔ aŋɔfata he, kɛbashi beyinɔ ní seshi ní awo shi aha lɛ aaaba.” (Galatabii 3:19) Mla lɛ kɛ eshai ahe kpatamɔ ní sɛɛ etsɛɛɛ ha, kɛtsɔ kooloi afɔleshaai anɔ. Shi taakɛ Paulo ŋma lɛ, akɛni “anyɛŋ akɛ tsinai kɛ too kpakpoi alá ajie eshai” hewɔ lɛ, nɛkɛ afɔleshaai nɛɛ fee Kristo kpɔmɔ afɔleshaa lɛ he mfoniri kɛkɛ. (Hebribii 10:1-4) Belɛ, nakai kpaŋmɔ lɛ batsɔ Yudafoi anɔkwafoi lɛ ‘atsɔselɔ kɛmiiya Kristo ŋɔɔ.’—Galatabii 3:24.\n11. Mɛɛ gbɛkpamɔ ní yɔɔ nyam Mla kpaŋmɔ lɛ kɛha Israel, shi mɛni hewɔ enɛ je maŋ muu lɛ fɛɛ dɛŋ lɛ?\n11 Nɔ ni ji etɛ lɛ, nakai kpaŋmɔ lɛ kɛ gbɛkpamɔ ko ní yɔɔ nyam ha Israel maŋ lɛ. Yehowa kɛɛ amɛ akɛ kɛ́ amɛye kpaŋmɔ lɛ anɔkwale lɛ, no lɛ amɛbaatsɔmɔ “osɔfoi amaŋtsɛyeli kɛ maŋ krɔŋkrɔŋ.” (2 Mose 19:5, 6) Yɛ naagbee lɛ, heloonaa Israel ji he ni aná osɔfoi amaŋtsɛyeli ní baahi ŋwɛi lɛ mli klɛŋklɛŋ bii lɛ kɛjɛ. Shi kɛlɛ, ákɛ maŋ muu lɛ, Israel tse Mla kpaŋmɔ lɛ hiɛ atua, ni amɛkpoo Seshi ni ji Mesia lɛ, ni nakai gbɛkpamɔ lɛ je amɛdɛŋ. Belɛ, namɛi baaha osɔfoi amaŋtsɛyeli lɛ mli bii lɛ ayibɔ ashɛ mɔ? Ni mɛɛ wekukpaa baakã nakai maŋ ní ajɔɔ amɛ lɛ kɛ shiwoo Seshi lɛ teŋ? Abaajie nakai teemɔŋ sane krɔŋkrɔŋ lɛ fãi lɛ akpo yɛ Nyɔŋmɔ diɛŋtsɛ be ní eto mli.\nDavid Maŋtsɛyeli Kpaŋmɔ Lɛ\n12. Mɛɛ kpaŋmɔ Yehowa kɛ David fee, ni mɛɛ saji krokomɛi enɛ jie lɛ kpo yɛ Nyɔŋmɔ teemɔŋ sane krɔŋkrɔŋ lɛ he?\n12 Yɛ afii ohai 11 D.Ŋ.B. lɛ mli lɛ, Yehowa jie teemɔŋ sane krɔŋkrɔŋ lɛ he saji krokomɛi akpo beni efee kpaŋmɔ kroko hu lɛ. Ewo Maŋtsɛ David anɔkwafo lɛ shi akɛ: “Matée oseshinyo . . . shi yɛ osɛɛ, ni maha emaŋtsɛyeli lɛ adamɔ shi shiŋŋ. . . . Maha emaŋtsɛyeli sɛ̃i lɛ ama shi shiŋŋ kɛya naanɔ.” (2 Samuel 7:12, 13; Lala 89:4) Agbɛnɛ aba shiwoo Seshi lɛ wekukpaa lɛ shi kwraa kɛba David we lɛ. Shi ani adesa folo ko kɛkɛ baanyɛ aye maŋtsɛ “kɛya naanɔ”? (Lala 89:21, 30, 35-37) Ni ani adesa maŋtsɛ ní tamɔ nɛkɛ baanyɛ akpɔ̃ adesai kɛjɛ esha kɛ gbele mli?\n13, 14. (a) Taakɛ Lala 110 tsɔɔ lɛ, mɛɛ shiwoo Yehowa kɛha e-Maŋtsɛ ní efɔ lɛ mu lɛ? (b) Mɛɛ kpojiemɔi krokomɛi ní kɔɔ Seshi ní baa lɛ he Yehowa kɛha kɛtsɔ egbalɔi lɛ anɔ?\n13 David ŋma yɛ mumɔ naa akɛ: “Yehowa kɛɛ minuntsɔ lɛ akɛ: ‘Tá mininejurɔ nɔ kɛyashi beyinɔ ní maŋɔ ohenyɛlɔi lɛ mafee onajiashi maaŋoo.’ Yehowa ekã kitã ni eshwaŋ ehe: ‘Bo ji osɔfo kɛyashi naanɔ yɛ Melkizedek gbɛjianɔ lɛ naa.’” (Lala 110:1, 4) David wiemɔi lɛ kɔ́ shiwoo Seshi lɛ, loo Mesia lɛ he tɛ̃ɛ. (Bɔfoi lɛ Asaji 2:35, 36) Nɛkɛ Maŋtsɛ nɛɛ baaye nɔ, jeee kɛjɛ Yerusalem, shi moŋ kɛjɛ ŋwɛi, yɛ Yehowa ‘ninejurɔ nɔ.’ No baaha lɛ nɔyeli hegbɛ, jeee yɛ Israel shikpɔŋ lɛ pɛ nɔ, shi moŋ yɛ shikpɔŋ muu lɛ fɛɛ nɔ. (Lala 2:6-8) Ajie nɔ kroko hu kpo afata he yɛ biɛ. Kadimɔ akɛ Yehowa kã kitã ko ní hiɛdɔɔ yɔɔ mli akɛ Mesia lɛ baaye “osɔfo . . . yɛ Melkizedek gbɛjianɔ lɛ naa.” Taakɛ Melkizedek, mɔ ní sɔmɔ akɛ maŋtsɛ kɛ osɔfo yɛ Abraham gbii lɛ amli lɛ ji lɛ, Nyɔŋmɔ diɛŋtsɛ baahala Seshi ní baa lɛ tɛ̃ɛ koni esɔmɔ akɛ Maŋtsɛ kɛ Osɔfo fɛɛ!—1 Mose 14:17-20.\n14 Yɛ afii abɔ ní nyiɛ sɛɛ lɛ amli lɛ, Yehowa kɛ egbalɔi lɛ tsu nii ni ekɛjie eteemɔŋ sane krɔŋkrɔŋ lɛ he saji babaoo kpo. Ákɛ nɔkwɛmɔnɔ lɛ, Yesaia jie lɛ kpo akɛ Seshi lɛ baagbo afɔleshaa gbele. (Yesaia 53:3-12) Mika gba he ni abaafɔ́ Mesia lɛ yɛ lɛ efɔ̃ shi. (Mika 5:1) Daniel gba be pɔtɛɛ kɛha Seshi lɛ puemɔ kɛ egbele lɛ po efɔ̃ shi.—Daniel 9:24-27.\nAjie Teemɔŋ Sane Krɔŋkrɔŋ lɛ Kpo!\n15, 16. (a) Te eba lɛ tɛŋŋ ni “yoo ko bafɔ́” Yehowa Bi lɛ? (b) Mɛni Yesu ná kɛjɛ efɔlɔi ni ji adesai lɛ aŋɔɔ yɛ efɔmɔ mli, ni mɛɛ be ebashɛ shi ákɛ shiwoo Seshi lɛ?\n15 Gbɛ ní gbalɛi nɛɛ baatsɔ nɔ aba mli lɛ tee nɔ ehi shi ákɛ teemɔŋ sane aahu kɛyashi be mli ní Seshi lɛ pue diɛŋtsɛ. Galatabii 4:4 kɛɔ akɛ: “Beni be fálɛ lɛ shɛ lɛ, Nyɔŋmɔ tsu lɛ diɛŋtsɛ ebi lɛ kɛba, yoo ko bafɔ́ lɛ.” Yɛ afi 2 D.Ŋ.B. lɛ, ŋwɛibɔfo ko kɛɛ Yudayoo oblayoo fro Maria akɛ: “Naa, obaaná musu ni ooofɔ́ binuu, ni ooowo lɛ gbɛi akɛ Yesu. Eeetsɔ agbo, ni aaatsɛ́ lɛ Ŋwɛinyo lɛ bi, ni [Yehowa, NW] Nyɔŋmɔ aaaŋɔ etsɛ David maŋtsɛsɛi lɛ aha lɛ . . . Mumɔ krɔŋkrɔŋ aaaba onɔ, ni Ŋwɛinyo lɛ hewalɛ aaabaha onɔ, no hewɔ lɛ nakai bi krɔŋkrɔŋ lɛ hu ní ooofɔ́ lɛ, aaatsɛ́ lɛ Nyɔŋmɔ bi.”—Luka 1:31, 32, 35.\n16 Yɛ sɛɛ mli lɛ, Yehowa jie e-Bi lɛ wala kɛjɛ ŋwɛi kɛbawo Maria fɔmɔ kotoku mli, no hewɔ lɛ yoo ko bafɔ́ lɛ. Maria ji yoo ní yeee emuu. Ni kɛlɛ, Yesu naaa emuu ní ayeee lɛ eko kɛjɛɛɛ eŋɔɔ, ejaakɛ eji “Nyɔŋmɔ bi.” Yɛ nakai beaŋ nɔŋŋ lɛ, ákɛ David seshibii lɛ, Yesu fɔlɔi ni ji adesai lɛ kɛ adebɔɔ kɛ mla naa hegbɛi fɛɛ ha Lɛ akɛ David gboshiniyelɔ. (Bɔfoi lɛ Asaji 13:22, 23) Beni abaptisi Yesu yɛ afi 29 Ŋ.B. lɛ, Yehowa kɛ mumɔ krɔŋkrɔŋ fɔ lɛ mu ni ekɛɛ: “Mɔnɛ ji misuɔmɔ bi . . . lɛ.” (Mateo 3:16, 17) Yɛ naagbee lɛ, Seshi lɛ ebashɛ shi! (Galatabii 3:16) Be eshɛ ní esa akɛ ajie teemɔŋ sane krɔŋkrɔŋ lɛ he saji babaoo kpo.—2 Timoteo 1:10.\n17. Aha 1 Mose 3:15 lɛ shishinumɔ je kpo faŋŋ yɛ mɛɛ gbɛ nɔ?\n17 Yɛ Yesu sɔɔmɔ nitsumɔ lɛ mli lɛ, eha ale onufu ní awie ehe yɛ 1 Mose 3:15 lɛ akɛ Satan, kɛ onufu lɛ seshi lɛ hu akɛ Satan sɛɛnyiɛlɔi lɛ. (Mateo 23:33; Yohane 8:44) Yɛ sɛɛ mli lɛ, ajie bɔ ni abaakpata mɛnɛɛmɛi fɛɛ ahiɛ kwraa kɛya naanɔ lɛ kpo. (Kpojiemɔ 20:1-3, 10, 15) Ni aha ale akɛ yoo lɛ ji “ŋwɛi Yerusalem,” ni ji Yehowa ŋwɛi gbɛjianɔtoo ni ji mumɔŋ bɔɔ nii, ní tamɔ eŋa lɛ. *—Galatabii 4:26; Kpojiemɔ 12:1-6.\nKpaŋmɔ Hee Lɛ\n18. Mɛni ji yiŋtoo ní yɔɔ “kpaŋmɔ hee lɛ” sɛɛ?\n18 Ekolɛ kpojiemɔ ní sa kadimɔ fe fɛɛ lɛ ba yɛ gbi ní tsɔ Yesu gbele lɛ hiɛ lɛ gbɛkɛnaashi beni egba ekaselɔi anɔkwafoi lɛ “kpaŋmɔ hee lɛ” he sane lɛ. (Luka 22:20) Taakɛ Mose Mla kpaŋmɔ ní tsɔ hiɛ lɛ ji lɛ, nɛkɛ kpaŋmɔ hee nɛɛ hu baaha aná “osɔfoi amaŋtsɛyeli.” (2 Mose 19:6; 1 Petro 2:9) Shi kɛlɛ, nɛkɛ kpaŋmɔ nɛɛ etoŋ heloonaa maŋ ko shishi, shi moŋ ebaato mumɔŋ maŋ, ni ji “Nyɔŋmɔ Israel,” ní mli bii ji Kristo sɛɛnyiɛlɔi anɔkwafoi ní afɔ amɛ mu lɛ pɛ lɛ shishi. (Galatabii 6:16) Kpaŋmɔ hee lɛ mli bii nɛɛ kɛ Yesu baaná gbɛfaŋnɔ ní akɛjɔɔ adesai aweku lɛ!\n19. (a) Mɛni hewɔ kpaŋmɔ hee lɛ ye omanye ni eha aná “osɔfoi amaŋtsɛyeli” lɛ? (b) Mɛni hewɔ atsɛɔ Kristofoi ní afɔ amɛ mu lɛ akɛ “bɔɔ nɔ hee” lɛ, ni mɛi enyiɛ kɛ Kristo baasɔmɔ yɛ ŋwɛi lɛ?\n19 Shi mɛni hewɔ kpaŋmɔ hee lɛ ye omanye ni eha aná “osɔfoi amaŋtsɛyeli” ní baajɔɔ adesai lɛ? Ejaakɛ yɛ nɔ̃ najiaŋ ní eeebu Kristo kaselɔi lɛ fɔ́ akɛ eshafeelɔi lɛ, ehaa amɛnyɛɔ amɛnáa eshaifaa kɛtsɔ efɔleshaa lɛ nɔ. (Yeremia 31:31-34) Kɛ́ amɛná shidaamɔ ní he tse yɛ Yehowa hiɛ lɛ, eŋɔɔ amɛ ewoɔ eŋwɛi weku lɛ mli ni ekɛ mumɔ krɔŋkrɔŋ lɛ fɔɔ amɛ mu. (Romabii 8:15-17; 2 Korintobii 1:21) No haa amɛnáa niiashikpamɔ ni ji ‘fɔmɔ hee kɛha wala hiɛnɔkamɔ . . . ní aŋɔto yɛ ŋwɛi.’ (1 Petro 1:3, 4) Akɛni shihilɛ ní nɔ kwɔ tamɔ nɛkɛ lɛ ji nɔ̃ hee kwraa kɛha adesai hewɔ lɛ, atsɛɔ Kristofoi ní afɔ amɛ mu, ní akɛ mumɔ efɔ́ amɛ lɛ akɛ “bɔɔ nɔ hee.” (2 Korintobii 5:17) Biblia lɛ jieɔ lɛ kpo akɛ yɛ naagbee lɛ, mɛi 144,000 baaná gbɛfaŋnɔ kɛye adesai ní akpɔ̃ amɛ lɛ anɔ kɛjɛ ŋwɛi.—Kpojiemɔ 5:9, 10; 14:1-4.\n20. (a) Mɛɛ kpojiemɔ ní kɔɔ teemɔŋ sane krɔŋkrɔŋ lɛ he akɛha yɛ afi 36 Ŋ.B.? (b) Namɛi baaná jɔɔmɔi ní awo Abraham shi yɛ he lɛ mli ŋɔɔmɔ?\n20 Mɛi ní afɔ amɛ mu nɛɛ fataa Yesu he ni amɛbatsɔmɔɔ “Abraham seshibii.” * (Galatabii 3:29) Mɛi ní ahala klɛŋklɛŋ ji heloonaa Yudafoi lɛ. Shi yɛ afi 36 Ŋ.B. lɛ ajie teemɔŋ sane krɔŋkrɔŋ lɛ fã kroko ko hu kpo: Jeŋmajiaŋbii, loo mɛi ní jeee Yudafoi lɛ hu baaná ŋwɛi hiɛnɔkamɔ lɛ eko. (Romabii 9:6-8; 11:25, 26; Efesobii 3:5, 6) Ani Kristofoi ní afɔ amɛ mu lɛ pɛ baaná jɔɔmɔi ní awo Abraham shi yɛ he lɛ mli ŋɔɔmɔ? Dabi, ejaakɛ jeŋ muu lɛ fɛɛ náa Yesu afɔleshaa lɛ he sɛɛ. (1 Yohane 2:2) Yɛ be ní sa mli lɛ, Yehowa jie lɛ kpo akɛ “asafo babaoo” ko ní aleee amɛyibɔ baaná yibaamɔ kɛfo Satan nibii agbɛjianɔtoo lɛ naagbee lɛ. (Kpojiemɔ 7:9, 14) Abaatee mɛi babaoo hu shi kɛba wala mli kɛ gbɛkpamɔ akɛ amɛbaahi shi kɛya naanɔ yɛ Paradeiso!—Luka 23:43; Yohane 5:28, 29; Kpojiemɔ 20:11-15; 21:3, 4.\nNyɔŋmɔ Nilee lɛ kɛ Teemɔŋ Sane Krɔŋkrɔŋ Lɛ\n21, 22. Yehowa teemɔŋ sane krɔŋkrɔŋ lɛ jieɔ enilee lɛ kpo yɛ mɛɛ gbɛ̀i anɔ?\n21 Teemɔŋ sane krɔŋkrɔŋ lɛ ji “Nyɔŋmɔ nilee ní fá babaoo lɛ” kpojiemɔ ní yɔɔ naakpɛɛ diɛŋtsɛ. (Efesobii 3:8-10) Kwɛ nilee ní Yehowa jie lɛ kpo ní ekɛto teemɔŋ sane nɛɛ he ŋaa, ní no sɛɛ lɛ ejie lɛ kpo fiofio hu lɛ! Ejɛ nilee mli esusu adesai afatɔɔi lɛ ahe, ni eŋmɛ amɛ gbɛ koni amɛjie amɛtsui mli shihilɛ diɛŋtsɛ kpo.—Lala 103:14.\n22 Yehowa jie nilee ní eko kwraa kɛ lɛ yeee egbɔ hu kpo yɛ Yesu ní ehala lɛ akɛ Maŋtsɛ lɛ mli. Anyɛɔ akɛ he fɔ̃ɔ Yehowa Bi lɛ nɔ babaoo fe bɔɔ nɔ fɛɛ bɔɔ nɔ kroko yɛ jeŋ muu lɛ fɛɛ mli. Beni Yesu bahi shi akɛ adesa ni ji heloo kɛ lá lɛ, ená amanehului srɔtoi amli niiashikpamɔ. Enuɔ adesai anaagbai ashishi jogbaŋŋ kɛmɔɔ shi. (Hebribii 5:7-9) Ni Yesu hefatalɔi nɔyelɔi lɛ hu? Yɛ afii ohai abɔ ní eho lɛ amli fɛɛ lɛ, afɔ hii kɛ yei fɛɛ—ní ahala amɛ kɛjɛ hewolonɔ sui, wiemɔi, kɛ shihilɛi srɔtoi fɛɛ amli lɛ—mu. Naagba ko kwraa bɛ ní aŋkroaŋkroi ní yɔɔ amɛteŋ lɛ kɛ eko ekpeko ní amɛyeko nɔ kunim dã. (Efesobii 4:22-24) Nɛkɛ maŋtsɛmɛi kɛ osɔfoi ní yɔɔ mɔbɔnalɛ nɛɛ ashishi ní aaahi lɛ baafee miishɛɛ diɛŋtsɛ!\n23. Mɛɛ hegbɛ Kristofoi yɔɔ yɛ Yehowa teemɔŋ sane krɔŋkrɔŋ lɛ gbɛfaŋ?\n23 Bɔfo Paulo ŋma akɛ: “Nɔ ni ji teemɔŋ sane ni aŋɔtee kɛjɛ teteete kɛ yinɔi lɛ anɔ lɛ, . . . ájie kpo atsɔɔ emɛi krɔŋkrɔŋi lɛ.” (Kolosebii 1:26) Hɛɛ, Yehowa mɛi krɔŋkrɔŋi ní afɔ amɛ mu lɛ ebanu teemɔŋ sane krɔŋkrɔŋ lɛ he saji babaoo ashishi, ni amɛkɛ gbɔmɛi akpekpei abɔ egba nakai nilee lɛ he sane. Kwɛ hegbɛ kpele ní wɔ fɛɛ wɔná! Yehowa “eha wɔle nɔ ni esumɔɔ lɛ mli teemɔŋ sane lɛ.” (Efesobii 1:9) Nyɛhaa wɔgbaa mɛi krokomɛi teemɔŋ sane ní yɔɔ nyam nɛɛ he sane, ní wɔye wɔbua amɛ hu ní amɛpɛi Yehowa Nyɔŋmɔ nilee ní mli kwɔ waa lɛ mli!\n^ kk. 17 Ajie “Nyɔŋmɔ jamɔ hetuu-kɛhamɔ teemɔŋ sane” lɛ hu kpo yɛ Yesu mli. (1 Timoteo 3:16, NW) Ákɛ mɔ ko baanyɛ ahiɛ emuuyeli ní yeɔ emuu mli eha Yehowa lɛ, etee nɔ ehi shi aahu be kakadaŋŋ akɛ teemɔŋ sane. Yesu jie hetoo lɛ kpo. Ehiɛ emuuyeli mli yɛ kaai fɛɛ ní Satan kɛba enɔ lɛ shishi.—Mateo 4:1-11; 27:26-50.\n^ kk. 20 Yesu kɛ nakai kuu lɛ nɔŋŋ fee ‘maŋtsɛyeli he kpaŋmɔ’ hu. (Luka 22:29, 30) Enɛ tsɔɔ akɛ, Yesu kɛ nɛkɛ “asafoku bibioo” nɛɛ fee kpaŋmɔ koni amɛkɛ lɛ aye nɔ yɛ ŋwɛi ákɛ Abraham seshi lɛ fã ni ji enyɔ.—Luka 12:32.\nYohane 16:7-12 Yesu kase bɔ ni e-Tsɛ lɛ jieɔ anɔkwale lɛ kpo fiofio lɛ yɛ mɛɛ gbɛ nɔ?\n1 Korintobii 2:6-16 Mɛni hewɔ mɛi pii nyɛɛɛ anu Yehowa teemɔŋ saji krɔŋkrɔŋi lɛ ashishi lɛ, ni te wɔɔfee tɛŋŋ wɔnu teemɔŋ saji nɛɛ ashishi?\nEfesobii 3:10 Mɛɛ hegbɛ ní jara wa Kristofoi yɔɔ ŋmɛnɛ, yɛ Nyɔŋmɔ teemɔŋ sane krɔŋkrɔŋ lɛ gbɛfaŋ?\nHebribii 11:8-10 Eyɛ mli akɛ blemabii lɛ nuuu teemɔŋ sane krɔŋkrɔŋ lɛ he saji lɛ fɛɛ ashishi fitsofitso moŋ, shi ewaje amɛhemɔkɛyeli yɛ mɛɛ gbɛ nɔ?


Romabii 2 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nNyɔŋmɔ baakojo Yudafoi kɛ Helabii fɛɛ (1-16)\nBɔ ni henilee tsuɔ nii hãa (14, 15)\nYudafoi lɛ kɛ Mla lɛ (17-24)\nTsui lɛ ketiafoo (25-29)\n2 No hewɔ lɛ, Oo gbɔmɔ, ekɔɔɔ he eko mɔ ni oji, kɛ́ okojo lɛ, obɛ naajiemɔ ko; ejaakɛ kɛ́ okojo mɔ kroko lɛ, obuɔ bo diɛŋtsɛ ohe fɔ, ejaakɛ bo ni okojoɔ mɛi lɛ, nakai nibii lɛ nɔŋŋ ofeɔ. 2 Agbɛnɛ, wɔle akɛ Nyɔŋmɔ kojoɔ mɛi ni feɔ nibii nɛɛ, ni ekojomɔ lɛ kɛ anɔkwale kpãa gbee. 3 Shi, Oo gbɔmɔ, be mli ni okojoɔ mɛi ni feɔ nibii nɛɛ ni kɛ̃lɛ ofeɔ nibii nɛɛ nɔŋŋ lɛ, ani osusuɔ akɛ bo lɛ, obaajo Nyɔŋmɔ kojomɔ lɛ naa foi? 4 Aloo gbe ogbeɔ emlihilɛ babaoo kɛ etsui mli ní emɔɔ waa* kɛ etsuishitoo lɛ he guɔ akɛni oleee akɛ Nyɔŋmɔ miibɔ mɔdɛŋ ni enyiɛ ohiɛ kɛya tsuitsakemɔ mli yɛ emlihilɛ lɛ naa lɛ hewɔ? 5 Shi okɛ okuɛŋtimɔ kɛ otsui ni otsakeee lɛ miibua mlifu naa oohã bo diɛŋtsɛ ohe kɛmiito mlifu kɛ Nyɔŋmɔ jalɛ kojomɔ kpojiemɔ gbi lɛ. 6 Ni ebaawo mɔ fɛɛ mɔ nyɔmɔ bɔ ni sa enitsumɔi lɛ: 7 mɛi ni fiɔ shi yɛ nitsumɔ kpakpa mli kɛtaoɔ anunyam kɛ woo kɛ nii ni fiteee lɛ, ebaahã amɛ naanɔ wala; 8 shi mɛi ni sumɔɔ mansɔtsɔɔ ní amɛbooo anɔkwale lɛ toi shi amɛboɔ nii ni ejaaa toi lɛ, amɛnɔ ji mlifu kɛ mlila. 9 Amanehulu kɛ hejaramɔ baaba gbɔmɔ fɛɛ gbɔmɔ* ni feɔ nibii ni yeɔ mɔ awui lɛ nɔ, Yudafonyo klɛŋklɛŋ, kɛ agbɛnɛ hu, Helanyo; 10 shi anunyam kɛ woo kɛ toiŋjɔlɛ baaba mɔ fɛɛ mɔ ni tsuɔ nitsumɔi kpakpai lɛ nɔ, Yudafonyo klɛŋklɛŋ, kɛ agbɛnɛ hu Helanyo. 11 Ejaakɛ Nyɔŋmɔ lɛ, ekwɛɛɛ hiɛiaŋ. 12 Ejaakɛ mɛi fɛɛ ni bɛ mla ni amɛfee esha lɛ, amɛhiɛ baakpãtã akɛ mɛi ni bɛ mla; shi mɛi fɛɛ ni yɔɔ mla shishi ní amɛfee esha lɛ, mla nɔŋŋ akɛbaakojo amɛ. 13 Ejaakɛ jeee mla nulɔi lɛ ji jalɔi yɛ Nyɔŋmɔ hiɛ, shi mɛi ni kɛ mla tsuɔ nii lɛ, abaabu amɛ jalɔi. 14 Ejaakɛ kɛ́ jeŋmajiaŋbii ni bɛ mla lɛ jɛɔ amɛfɔmɔ su mli amɛtsuɔ mla lɛ naa nii lɛ, mɛi nɛɛ, eyɛ mli akɛ amɛbɛ mla moŋ, shi amɛji mla kɛhã amɛ diɛŋtsɛ amɛhe. 15 Amɛ diɛŋtsɛ amɛtsɔɔ akɛ aŋma mla lɛ nitsumɔ lɛ yɛ amɛtsuiiaŋ, ni yɛ nakai be lɛ mli nɔŋŋ lɛ, amɛhenilee yeɔ amɛ odase, ni amɛ diɛŋtsɛ amɛsusumɔi buɔ amɛ fɔ, loo ebuɔ amɛ bem. 16 Enɛ baaba mli yɛ gbi ni Nyɔŋmɔ baatsɔ Kristo Yesu nɔ ekojo gbɔmɛi ateemɔŋ nii lɛ nɔ, yɛ sane kpakpa ni mijajeɔ lɛ naa. 17 Agbɛnɛ, kɛ́ atsɛɔ bo Yudafonyo, ni okɛ ohe fɔ̃ɔ mla nɔ ni oshwãa ofɔ̃ɔ Nyɔŋmɔ nɔ, 18 ni ole esuɔmɔnaa nii, ni okpɛlɛɔ nibii ni hi jogbaŋŋ lɛ anɔ ejaakɛ atsɔɔ* bo nii kɛjɛ Mla lɛ mli, 19 ni oná nɔmimaa akɛ oji shwilafoi agbɛtsɔɔlɔ, la kɛhã mɛi ni yɔɔ duŋ mli, 20 kwashiai atsɔselɔ, gbekɛbii bibii atsɔɔlɔ, ni oyɛ nilee kɛ anɔkwale ni yɔɔ Mla lɛ mli lɛ he mfoniri lɛ— 21 shi bo mɔ ni otsɔɔ mɔ kroko nii lɛ, ani otsɔɔɔ bo diɛŋtsɛ ohe nii? Bo mɔ ni oshiɛɔ akɛ, “Kaaju” lɛ, ani ojuɔ? 22 Bo mɔ ni okɛɔ akɛ, “Kaafite gbãla” lɛ, ani ofiteɔ gbãla?* Bo mɔ ni ohiɔ amagai lɛ, ani ojuɔ sɔlemɔwei anii? 23 Bo mɔ ni okɛ mla shiɔ otsitsi lɛ, ani otɔ̃ɔ Mla lɛ kɛgbeɔ Nyɔŋmɔ he guɔ? 24 Ejaakɛ “nyɛhewɔ lɛ, abɔɔ Nyɔŋmɔ gbɛ́i lɛ he musu yɛ jeŋmaji lɛ ateŋ,” taakɛ aŋma lɛ. 25 Anɔkwa, kɛ́ oyeɔ mla nɔ lɛ, kulɛ ketiafoo he yɛ sɛɛnamɔ; shi kɛ́ oji mlatɔlɔ lɛ, oketiafoo lɛ ebatsɔ foo.* 26 No hewɔ lɛ, kɛ́ foolɔ ko hiɔ shi yɛ Mla lɛ mli jalɛ taomɔ nii lɛ anaa lɛ, ani abuŋ efoo lɛ akɛ ketiafoo? 27 Ni heloonaa foolɔ ni yeɔ Mla lɛ nɔ lɛ kojoɔ bo mɔ ni oyɔɔ mla ni aŋma lɛ, ní afo bo ketia hu, ni kɛ̃lɛ otɔ̃ɔ mla lɛ. 28 Ejaakɛ jeee mɔ ni ji Yudafonyo yɛ kponɔgbɛ lɛ ji Yudafonyo lɛɛlɛŋ, ni asaŋ jeee ketia ni afo yɛ heloo lɛ nɔ yɛ kponɔgbɛ lɛ ji ketiafoo lɛɛlɛŋ. 29 Shi mɔ ni ji Yudafonyo yɛ mligbɛ ji Yudafonyo lɛɛlɛŋ, ni eketiafoo lɛ ji tsui mli nɔ ni atsɔ mumɔ lɛ nɔ afo shi jeee mla ko ni aŋma nɔ. Nakai mɔ lɛ yijiemɔ lɛ, Nyɔŋmɔ ŋɔɔ ejɛɔ, shi jeee gbɔmɛi aŋɔɔ.\n^ Aloo “tsui ní enáa.”\n^ Aloo “gbɔmɔ fɛɛ gbɔmɔ susuma.”\n^ Aloo “akɛ naabu etsɔɔ.”\n^ Aloo “ebatsɔ ketia ni afoko.”


Nyɔŋmɔ Sumɔɔ ‘Mɛi Ni Kɛ Shifimɔ Woɔ Yibii’ | Nikasemɔ\n‘Shi nɔ ni adu yɛ sũ kpakpa nɔ lɛ ji mɛi ni kɛ shifimɔ woɔ yibii.’—LUKA 8:15.\nLALAI: 68, 72\nKɛ́ wɔtee shiɛmɔ ni mɛi booo wɔ toi lɛ, mɛni hewɔ no baanyɛ ahã wɔnijiaŋ aje wui?\nMɛni hewɔ wɔteŋ mɔ fɛɛ mɔ baanyɛ awo yibii yɛ shiɛmɔ nitsumɔ lɛ mli?\nMɛni baaye abua wɔ ni wɔkɛ shifimɔ awo yibii?\n1, 2. (a) Mɛɛ gbɛ nɔ mɛi ni yaa nɔ amɛshiɛɔ yɛ hei ni abooo sane lɛ toi yɛ lɛ anɔkwɛmɔnɔ lɛ woɔ wɔ hewalɛ? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛni Yesu wie yɛ bɔ ni mɛi ni yɔɔ emaŋ lɛ mli lɛ fee amɛnii amɛhã yɛ sane ni eshiɛɔ lɛ he lɛ he? (Kwɛmɔ shishigbɛ niŋmaa lɛ.)\nNYƐMI nuu ko ni atsɛɔ lɛ Sergio lɛ kɛ eŋa Olinda eye aaafee afii 80, ni amɛmiisɔmɔ akɛ daa gbɛgbalɔi yɛ United States. Daa leebi ŋmɛlɛ kpawo lɛ, amɛnyiɛɔ kɛyaa maŋ lɛŋ he ko ni mɛi tsɔɔ waa lɛ. Kɛ́ amɛyashɛ jɛmɛ lɛ, amɛyadamɔɔ he ko ni akwɔɔ tsɔji yɛ lɛ koŋ nɔ ni amɛkɛ wɔwoji lɛ tsɔɔ mɛi ni hoɔ lɛ. Mɛi lɛ ateŋ mɛi babaoo efooo amɛdaaŋ, shi kɛ́ mɔ ko miiho ni ekwɛ amɛ lɛ, amɛfeɔ amɛhiɛ ŋmɔlɔŋmɔlɔ amɛtsɔɔ lɛ. Amɛhiɔ jɛmɛ kɛyashi shwane, kɛkɛ lɛ amɛnyiɛ blɛooblɛoo kɛtee shĩa. Nyɛsɛɛ nɛɛ, nyiɛmɔ ewa ehã amɛ, ejaakɛ amɛnaji waa amɛhe waa. Loloolo lɛ, nyɛmi nuu anɔkwafo nɛɛ kɛ eŋa lɛ nyiɛɔ kɛyaa he ni akwɔɔ tsɔji lɛ yɛ lɛ daa leebi ŋmɛlɛ kpawo, ni amɛfeɔ nakai shii ekpaa yɛ otsi lɛ mli. Anɔkwa, amɛfee nakai afii babaoo.\n2 Tamɔ bɔ ni eji yɛ Sergio kɛ Olinda gbɛfaŋ lɛ, nyɛmimɛi anɔkwafoi pii kɛ afii abɔ etee nɔ amɛshiɛ yɛ amɛshikpɔŋkukuji lɛ amli, tsɛ mɛi booo amɛ toi. Ani nakai eji yɛ bo hu ogbɛfaŋ? Belɛ, wɔmiijie oyi akɛ ofi shi ni otee nɔ oshiɛ yɛ shihilɛ ni wa nɛɛ mli. * Onɔkwɛmɔnɔ kpakpa lɛ woɔ onyɛmimɛi Kristofoi babaoo hewalɛ, ni mɛi ni kɛ afii babaoo esɔmɔ lɛ po fata he. Kpokpaa nɔkwɛlɔ ko wie akɛ: “Kɛ́ mikɛ nyɛmimɛi hii kɛ yei anɔkwafoi nɛɛ tsu nii yɛ shiɛmɔ nitsumɔ lɛ mli lɛ, amɛnɔkwɛmɔnɔ lɛ woɔ mi hewalɛ waa.” Kpokpaa nɔkwɛlɔ kroko hu wie akɛ: “Bɔ ni amɛyeɔ anɔkwa lɛ woɔ mi hewalɛ ni mafi shi ni mafee ekãa yɛ mishiɛmɔ nitsumɔ lɛ mli.” Kpokpaa nɔkwɛlɔ ko hu wie akɛ: “Amɛnɔkwɛmɔnɔ kpakpa lɛ hãa mitsui tɔɔ.”\n3. Mɛɛ sanebimɔi etɛ ahe wɔbaasusu? Ni mɛni hewɔ?\n3 Yɛ nikasemɔ nɛɛ mli lɛ, wɔbaasusu sanebimɔi etɛ ni nyiɛ sɛɛ nɛɛ ahe: Mɛni hewɔ bei komɛi lɛ wɔnijiaŋ jeɔ wui lɛ? Te wɔbaafee tɛŋŋ wɔwo yibii? Mɛni baaye abua wɔ ni wɔkɛ shifimɔ awo yibii? Sanebimɔi nɛɛ ahetoo lɛ baahã wɔfai shi ni wɔtswa akɛ wɔbaatsu shiɛmɔ nitsumɔ ni Yesu kɛwo wɔdɛŋ lɛ wɔgbe naa lɛ mli awa.\nMƐNI HEWƆ BEI KOMƐI LƐ WƆNIJIAŊ JEƆ WUI LƐ?\n4. (a) Te Paulo nu he ehã tɛŋŋ yɛ sane kpakpa lɛ toi ni Yudafoi lɛ ateŋ mɛi babaoo booo lɛ hewɔ? (b) Mɛni hewɔ Paulo nu he nakai lɛ?\n4 Ani onijiaŋ eje wui pɛŋ akɛni mɛi booo sane kpakpa ni oshiɛɔ lɛ toi hewɔ? Kɛ́ nakai ni lɛ, belɛ oshihilɛ lɛ tamɔ bɔfo Paulo nɔ lɛ nɔŋŋ. Paulo kɛ aaafee afii 30 ni tsu shiɛmɔ nitsumɔ lɛ, ni enyɛ eye ebua mɛi babaoo ni amɛbatsɔmɔ Kristo kaselɔi. (Bɔf. 14:21; 2 Kor. 3:2, 3) Kɛ̃lɛ, Yudafoi ni eshiɛ etsɔɔ lɛ ateŋ mɛi pii ebatsɔmɔɔɔ Kristofoi. Yɛ nɔ najiaŋ ni amɛbaamɔ anɔkwale lɛ mli lɛ, amɛte shi amɛwo Paulo, ni amɛteŋ mɛi komɛi po wa lɛ yi. (Bɔf. 14:19; 17:1, 4, 5, 13) Te Paulo nu he ehã tɛŋŋ yɛ bɔ ni amɛfee amɛnii amɛhã lɛ hewɔ? Ewie akɛ: “Miiwie anɔkwale yɛ Kristo mli . . . miyeɔ awerɛho babaoo ni minuɔ dɔlɛ ni sɛɛ efooo he yɛ mitsui mli.” (Rom. 9:1-3) Mɛni hewɔ Yudafoi lɛ asane dɔ Paulo nakai lɛ? Ejaakɛ amɛsane kã etsui nɔ waa. Paulo sumɔɔ shiɛmɔ nitsumɔ lɛ waa, ni ekɛ etsui fɛɛ wo mli. No hewɔ lɛ, edɔ lɛ waa akɛ Yudafoi lɛ ahiɛ esɔɔɔ mɔbɔnalɛ ni Nyɔŋmɔ ejie kpo etsɔɔ amɛ lɛ.\n5. (a) Mɛni hewɔ wɔshiɛɔ wɔhãa wɔkutsoŋbii lɛ? (b) Mɛni hewɔ ebɛ naakpɛɛ akɛ bei komɛi lɛ wɔnijiaŋ jeɔ wui lɛ?\n5 Wɔ hu wɔshiɛɔ wɔhãa mɛi ejaakɛ amɛsane kã wɔtsui nɔ. (Mat. 22:39; 1 Kor. 11:1) Wɔmiisumɔ ni Yehowa ajɔɔ amɛ hu babaoo, tamɔ bɔ ni ejɔɔ wɔ be ni wɔkpɛ wɔyiŋ akɛ wɔbaasɔmɔ lɛ lɛ. Wɔná kulɛ wɔbaanyɛ wɔye wɔbua mɛi fɛɛ ni yɔɔ wɔshikpɔŋkuku lɛ mli lɛ ni amɛna nibii kpakpai babaoo ni miiŋmɛɛ amɛ lɛ. Enɛ hewɔ lɛ, wɔyaa nɔ wɔwoɔ amɛ hewalɛ ni amɛkase anɔkwalei ni kɔɔ Yehowa kɛ nɔ ni eto akɛ ebaafee ehã adesai lɛ he. Yɛ gbɛ ko nɔ lɛ, etamɔ nɔ ni wɔmiikɛɛ mɛi ni wɔshiɛɔ wɔhãa lɛ akɛ: ‘Wɔmiitao wɔke nyɛ nɔ ko fɛfɛo ko. Nyɛfainɛ nyɛmɔa mli.’ No hewɔ lɛ, kɛ́ amɛkpoo wɔnikeenii lɛ, ‘edɔɔ wɔ yɛ wɔtsui mli.’ Dɔ ni edɔɔ wɔ nɛɛ etsɔɔɔ akɛ wɔhemɔkɛyeli faaa. Nɔ moŋ ni etsɔɔ ji akɛ, wɔkɛ wɔtsui fɛɛ ewo shiɛmɔ nitsumɔ lɛ mli. No hewɔ lɛ, eyɛ mli akɛ bei komɛi lɛ, mɛi anifeemɔi jeɔ wɔnijiaŋ wui moŋ, shi wɔyaa nɔ wɔshiɛɔ. Nyɛmi yoo ko ni atsɛɔ lɛ Elena lɛ kɛ nɔ ni fe afii 25 esɔmɔ akɛ gbɛgbalɔ, ni nɔ ni ewie ji akɛ: “Shiɛmɔ nitsumɔ lɛ wa moŋ, shi nitsumɔ ko bɛ ni masumɔ ni matsu fe no.” Ani okɛ lɛ kpãaa gbee?\nTE WƆBAAFEE TƐŊŊ WƆWO YIBII?\n6. Mɛɛ sanebimɔ wɔbaahã hetoo? Ni mɛni baaye abua wɔ ni wɔhã hetoo lɛ?\n6 Mɛni hewɔ wɔheɔ wɔyeɔ akɛ, ekɔɔɔ he eko shikpɔŋkuku mli ni wɔbaashiɛ yɛ lɛ, wɔbaanyɛ wɔwo yibii lɛ? Abɛbuai enyɔ komɛi ni Yesu gba lɛ baanyɛ aye abua wɔ ni wɔhã sanebimɔ nɛɛ ni he hiaa waa lɛ hetoo. Abɛbuai enyɔ lɛ fɛɛ kɔɔ nɔ hewɔ ni esa akɛ ‘wɔwo yibii’ lɛ he. (Mat. 13:23) Klɛŋklɛŋ nɔ lɛ kɔɔ wain tso ko he.\n7. (a) Yɛ Yesu abɛbua lɛ mli lɛ, namɔ ji “okwaafonyo lɛ”? Namɔ ji “wain tso lɛ”? Namɛi wain tso lɛ “niji lɛ” damɔ shi kɛhã? (b) Mɛɛ sanebimɔ ni kɔɔ abɛbua lɛ he wɔbaatao ehetoo?\n7 Kanemɔ Yohane 15:1-5, 8. Kadimɔ nɔ ni Yesu kɛɛ ekaselɔi lɛ. Ekɛɛ amɛ akɛ: “Enɛ ji nɔ ni woɔ mi-Tsɛ hiɛ nyam, akɛ nyɛya nɔ nyɛwo yibii babaoo ni nyɛhã ana hu akɛ nyɛji mikaselɔi.” Yesu kɛɛ Yehowa ji “okwaafonyo lɛ,” ni lɛ, Yesu lɛ, ji “anɔkwa wain tso lɛ,” ni ekaselɔi lɛ ji wain tso lɛ “niji lɛ.” * Kɛ́ nakai ni lɛ, belɛ mɛni ji yibii ni Kristo kɛɛ esa akɛ esɛɛnyiɛlɔi lɛ awo lɛ? Yesu etsɔɔɔ nɔ ni yibii lɛ ji lɛ tɛ̃ɛ yɛ abɛbua nɛɛ mli, shi ewie nɔ ko ni he hiaa waa ni baanyɛ aye abua wɔ ni wɔna nɔ ni eji.\n8. (a) Mɛni hewɔ wɔbaanyɛ wɔkɛɛ akɛ yibii ni Yesu wie he yɛ abɛbua nɛɛ mli lɛ jeee kaselɔi hei? (b) Mɛni wɔle yɛ nibii fɛɛ ni Yehowa kɛɔ wɔ akɛ wɔfee lɛ ahe?\n8 Yesu wie akɛ e-Tsɛ lɛ folɔɔ wain tso “nine fɛɛ nine ni wooo yibii lɛ” eshwieɔ. Ni tsɔɔ akɛ, ja wɔwo yibii dani Yehowa baabu wɔ akɛ etsuji. (Mat. 13:23; 21:43) Enɛ hãa wɔnaa faŋŋ akɛ, yibii ni Yesu wie he yɛ abɛbua nɛɛ mli akɛ esa akɛ esɛɛnyiɛlɔi fɛɛ awo lɛ jeee kaselɔi hei ni ekolɛ amɛbaaná lɛ. (Mat. 28:19) Eji nakai etsɔɔ kulɛ, Yehowa Odasefoi anɔkwafoi ni shiɛɔ yɛ hei ni mɛi booo sane lɛ toi yɛ lɛ fɛɛ tamɔ tsei niji ni wooo yibii. Ni tsɔɔ akɛ, Yehowa baafolɔ amɛ eshwie. Shi kɛ́ okwɛ lɛ, ani Yehowa baafee nakai? Dabi kwraa! Mɛni hewɔ? Ejaakɛ wɔnyɛŋ wɔnyɛ mɛi anɔ ni amɛbatsɔmɔ Yesu kaselɔi. Ni wɔle akɛ, Yehowa ebuŋ etsulɔ ko kwraa fɔ yɛ nɔ ko ni ele faŋŋ akɛ mɔ lɛ nyɛŋ afee kɔkɔɔkɔ lɛ hewɔ, ejaakɛ esumɔɔ wɔ. Yehowa ekɛŋ wɔ ni wɔfee nɔ ko ni ele akɛ wɔnyɛŋ wɔfee.—5 Mo. 30:11-14.\n9. (a) Mɛɛ nitsumɔ kɛ́ wɔtsu lɛ abaanyɛ akɛɛ akɛ wɔmiiwo yibii? (b) Mɛɛ abɛbua he wɔbaasusu, ni mɛni hewɔ?\n9 Kɛ́ nakai ni lɛ, belɛ mɛni yibii lɛ damɔ shi kɛhã mɔ? Esa akɛ efee nɔ ko ni wɔteŋ mɔ fɛɛ mɔ baanyɛ afee. No hewɔ lɛ, mɛɛ nitsumɔ kɛ́ wɔtsu lɛ, abaanyɛ akɛɛ akɛ ‘wɔmiiwo yibii’? No ji Nyɔŋmɔ Maŋtsɛyeli lɛ he sane kpakpa shiɛmɔ nitsumɔ lɛ. * (Mat. 24:14) Yesu abɛbua ni kɔɔ nidulɔ lɛ he lɛ, ni ji abɛbua ni ji enyɔ ni wɔbaasusu he lɛ, hãa wɔnaa faŋŋ akɛ nakai eji.\n10. (a) Yɛ Yesu abɛbua lɛ mli lɛ, mɛni dumɔwu lɛ kɛ sũ lɛ damɔ shi kɛhã? (b) Mɛɛ yibii wiiti tso woɔ?\n10 Kanemɔ Luka 8:5-8, 11-15. Be ni Yesu gbalaa abɛbua ni kɔɔ nidulɔ lɛ he lɛ mli lɛ, ewie akɛ “dumɔwu lɛ ji Nyɔŋmɔ wiemɔ lɛ,” loo Maŋtsɛyeli sane lɛ. Sũ ni wui lɛ yashwie nɔ lɛ damɔ shi kɛhã mɛi atsuii. Wui ni yashwie sũ kpakpa nɔ lɛ ná shishifãi, amɛkwɛ̃kwɛ̃ɛ, ni amɛdara. Kɛkɛ ni “amɛwo yibii 100.” Kɛ́ wiiti adu lɛ, mɛɛ yibii ebaawo? Ani ebaawo wiiti tsei bibii? Dabi, moŋ lɛ ebaawo wiiti diɛŋtsɛ, kɛ́ wɔɔwie lɛ, wiiti dumɔwui ni abaanyɛ adu ni amɛbatsɔmɔ wiiti tsei. Yɛ abɛbua nɛɛ mli lɛ, dumɔwu kome ni adu lɛ wo yibii loo dumɔwui 100. Mɛni abɛbua nɛɛ tsɔɔ wɔ yɛ wɔshiɛmɔ nitsumɔ lɛ he?\nTe wɔfeɔ tɛŋŋ ‘wɔkɛ shifimɔ woɔ yibii’? (Kwɛmɔ kuku 11)\n11. (a) Mɛni nidulɔ lɛ he abɛbua lɛ tsɔɔ wɔ yɛ shiɛmɔ nitsumɔ lɛ he? (b) Te wɔfeɔ tɛŋŋ wɔwoɔ Maŋtsɛyeli dumɔwu hee?\n11 Klɛŋklɛŋ be ni wɔfɔlɔi loo Odasefoi lɛ gba wɔ Nyɔŋmɔ Maŋtsɛyeli lɛ he sane lɛ, efee tamɔ nɔ ni amɛdu dumɔwu ko yɛ wɔtsui mli. Wɔmɔ wiemɔ lɛ mli, ni kɛ́ wɔɔwie lɛ, dumɔwu lɛ ná shishifãi ni ebɔi daa, tamɔ bɔ ni eba lɛ yɛ dumɔwu ni yagbee sũ kpakpa nɔ lɛ gbɛfaŋ lɛ. Enɛ hã amɛmii shɛ amɛhe waa. Dumɔwu ni amɛdu yɛ wɔtsui mli lɛ da kwraa ni agbɛnɛ lɛ ebɔi yibiiwoo. Shi mɛɛ yibii ewo? Ewooo kaselɔi hei, shi moŋ ewo Maŋtsɛyeli dumɔwu hee, tamɔ bɔ ni wiiti tso wooo wiiti tsei bibii, shi moŋ ewoɔ wiiti diɛŋtsɛ lɛ. * Shi te wɔfeɔ tɛŋŋ wɔwoɔ Maŋtsɛyeli dumɔwu hee lɛ? Be fɛɛ be ni wɔbaawie Nyɔŋmɔ Maŋtsɛyeli lɛ he wɔtsɔɔ mɛi lɛ, etamɔ nɔ ni wɔmiigbɛ dumɔwu ni adu yɛ wɔtsui mli lɛ nɔŋŋ eko wɔmiishwã. (Luka 6:45; 8:1) No hewɔ lɛ, bei abɔ ni wɔyaa nɔ wɔshiɛɔ Maŋtsɛyeli lɛ he sane lɛ wɔtsɔɔ mɛi krokomɛi lɛ, ‘wɔkɛ shifimɔ miiwo yibii’ ji no.\n12. (a) Mɛni wɔkaseɔ yɛ wain tso lɛ kɛ nidulɔ lɛ he abɛbuai ni Yesu gba lɛ amli? (b) Ni te enɛ hãa onuɔ he ohãa tɛŋŋ?\n12 Mɛni wɔkaseɔ yɛ wain tso lɛ kɛ nidulɔ lɛ he abɛbuai ni Yesu gba lɛ amli? Nɔ ni wɔkaseɔ ji akɛ, jeee bɔ ni mɛi ni yɔɔ wɔshikpɔŋkuku lɛ mli lɛ feɔ amɛnii amɛhãa lɛ ni baatsɔɔ kɛji wɔmiiwo yibii loo wɔwooo yibii. Nɔ moŋ ni baatsɔɔ akɛ wɔmiiwo yibii ji, ni wɔbaaya nɔ wɔshiɛ. Paulo wie nɔ ko ni tamɔ nakai. Ewie akɛ: “Mɔ fɛɛ mɔ baaná lɛ diɛŋtsɛ ejweremɔnɔ yɛ lɛ diɛŋtsɛ enitsumɔ naa.” (1 Kor. 3:8) No hewɔ lɛ, nitsumɔ ni wɔtsuɔ lɛ hewɔ Yehowa baajwere wɔ, shi jeee nɔ ni jɛɔ nitsumɔ lɛ mli kɛbaa lɛ hewɔ. Nyɛmi yoo ko ni atsɛɔ lɛ Matilda ni kɛ afii 20 esɔmɔ akɛ daa gbɛgbalɔ lɛ wie akɛ: “Le ni mile akɛ Yehowa jɔɔ wɔmɔdɛŋbɔi lɛ anɔ lɛ hãa mináa miishɛɛ.”\n13, 14. Yɛ nɔ ni aŋma yɛ Romabii 10:1, 2 lɛ naa lɛ, mɛni hewɔ Paulo tee nɔ eshiɛ Maŋtsɛyeli sane lɛ etsɔɔ Yudafoi lɛ?\n13 Mɛni baaye abua wɔ ni wɔkɛ shifimɔ awo yibii? Tamɔ bɔ ni wɔsusu he yɛ nikasemɔ nɛɛ shishijee lɛ, Paulo nijiaŋ je wui akɛni Yudafoi lɛ booo Maŋtsɛyeli sane lɛ toi lɛ hewɔ. Kɛ̃lɛ, etee nɔ eshiɛ etsɔɔ amɛ. Yɛ wolo ni eŋma eyahã Kristofoi ni yɔɔ Roma lɛ mli lɛ, ewie bɔ ni enuɔ he ehãa yɛ Yudafoi nɛɛ ahe lɛ he. Ewie akɛ: “Nɔ ni mitsui shweɔ kɛ fai ni mikɛ hiɛdɔɔ kpaa Nyɔŋmɔ mihãa amɛ ji akɛ, ahere amɛyiwala. Ejaakɛ miyeɔ amɛhe odase akɛ amɛhiɛ dɔɔ yɛ Nyɔŋmɔ he moŋ, shi jeee yɛ nilee krɔŋŋ naa.” (Rom. 10:1, 2) Mɛni hewɔ Paulo tee nɔ eshiɛ etsɔɔ amɛ lɛ?\n14 Klɛŋklɛŋ lɛ, Paulo tee nɔ eshiɛ etsɔɔ Yudafoi lɛ ejaakɛ ‘etsui shwe’ waa akɛ ahere amɛteŋ mɛi komɛi kɛ̃ ayiwala. (Rom. 11:13, 14) Nɔ ni ji enyɔ lɛ, Paulo wie akɛ ‘ekɛ hiɛdɔɔ kpa Nyɔŋmɔ fai ehã amɛ.’ Paulo sɔle ekpa Nyɔŋmɔ fai ni eye ebua Yudafoi lɛ, jeee maŋ muu lɛ fɛɛ, shi moŋ aŋkroaŋkroi ni yɔɔ mli lɛ, ní amɛbo Maŋtsɛyeli sane lɛ toi. Nɔ ni ji etɛ lɛ, Paulo wie akɛ: “Amɛhiɛ dɔɔ yɛ Nyɔŋmɔ he.” Ena akɛ gbɔmɛi kpakpai ji amɛ, ni akɛ amɛbaanyɛ amɛbasɔmɔ Yehowa. Paulo na akɛ, kɛ́ aye abua Yudafoi nɛɛ, bɔ ni amɛhiɛ dɔɔ yɛ amɛjamɔ lɛ he lɛ, nakai nɔŋŋ amɛkɛ hiɛdɔɔ baasɔmɔ akɛ Kristo sɛɛnyiɛlɔi, tamɔ bɔ ni eba lɛ yɛ egbɛfaŋ lɛ.\n15. Te wɔbaafee tɛŋŋ wɔkase Paulo? Okɛ enɛ he nɔkwɛmɔnii ahã.\n15 Te wɔbaafee tɛŋŋ wɔkase Paulo? Klɛŋklɛŋ lɛ, esa akɛ wɔshwe waa yɛ wɔtsui mli akɛ wɔbaatao “mɛi fɛɛ ni yɔɔ anɔkwale lɛ ni baanyɛ ahã amɛná naanɔ wala lɛ he tsui kpakpa lɛ.” Nɔ ni ji enyɔ lɛ, esa akɛ wɔkɛ hiɛdɔɔ akpa Yehowa fai ni eye ebua mɛi ni hiɛ tsui kpakpa lɛ koni amɛbo wɔ toi. (Bɔf. 13:48; 16:14) Nyɛmi yoo ko ni atsɛɔ lɛ Silvana, ni kɛ nɔ ni miihe ashɛ afii 30 esɔmɔ akɛ gbɛgbalɔ lɛ wie akɛ: “Dani maya shĩa ko mli yɛ mishikpɔŋkuku lɛ mli lɛ, misɔleɔ mibiɔ Yehowa koni eye ebua mi ni maná mɛi lɛ ahe jwɛŋmɔ kpakpa.” Agbɛnɛ hu, wɔsɔleɔ wɔhãa Yehowa koni ehã ebɔfoi lɛ atsɔɔ wɔ gbɛ kɛya mɛi ni hiɛ tsui kpakpa lɛ aŋɔɔ. (Mat. 10:11-13; Kpo. 14:6) Nyɛmi nuu ko ni atsɛɔ lɛ Robert, ni kɛ nɔ ni fe afii 30 esɔmɔ akɛ gbɛgbalɔ lɛ wie akɛ: “Eyɛ miishɛɛ waa akɛ wɔkɛ ŋwɛibɔfoi lɛ efee ekome kɛmiitsu nii, ejaakɛ amɛle nɔ ni yaa nɔ yɛ shĩatsɛmɛi lɛ ashihilɛ mli.” Nɔ ni ji etɛ lɛ, esa akɛ wɔbɔ mɔdɛŋ ni wɔkɛ wɔjwɛŋmɔ ama mɛi lɛ asui kpakpai lɛ anɔ, ni wɔna amɛ akɛ mɛi ni baanyɛ abasɔmɔ Yehowa. Nyɛmi nuu asafoŋ onukpa ko ni atsɛɔ lɛ Carl, ni abaptisi lɛ nɔ ni fe afii 50 ni eho nɛ lɛ wie akɛ: “Mikwɛɔ akɛ mana nɔ ko bibioo po ni tsɔɔ akɛ mɔ lɛ yɛ tsui kpakpa. Ani efee ehiɛ ŋmɔlɔŋmɔlɔ, ani etse ehiɛ ehã mi, ani ebi sane ko ni tsɔɔ akɛ eesumɔ ni enu nibii ashishi?” Kɛ́ wɔfee nibii nɛɛ, wɔbaaya nɔ wɔwo yibii tamɔ Paulo fee lɛ.\n“KAAJIE ONINE YƐ HE”\n16, 17. (a) Mɛni wɔkaseɔ yɛ ŋmalɛ ni yɔɔ Jajelɔ 11:6 lɛ mli? (b) Mɛɛ gbɛ nɔ wɔshiɛmɔ nitsumɔ lɛ baanyɛ aná mɛi ni naa wɔ lɛ anɔ hewalɛ?\n16 Esaaa akɛ wɔhiɛ kpaa nɔ kɔkɔɔkɔ akɛ, kɛ́ efee tamɔ nɔ ni mɛi booo sane lɛ toi po lɛ, wɔshiɛmɔ nitsumɔ lɛ baanyɛ aná mɛi anɔ hewalɛ. (Kanemɔ Jajelɔ 11:6.) Eyɛ mli akɛ mɛi babaoo booo wɔ toi moŋ, shi amɛnaa wɔ. Amɛnaa bɔ ni wɔsaa wɔhe jogbaŋŋ, bɔ ni wɔjieɔ bulɛ kpo wɔtsɔɔ mɛi, kɛ bɔ ni wɔtseɔ wɔhiɛ wɔhãa mɔ fɛɛ mɔ lɛ. Enɛ baanyɛ aná amɛteŋ mɛi komɛi anɔ hewalɛ waa, ni ekolɛ no baanyɛ ahã amɛtsake jwɛŋmɔ ni ejaaa ni amɛhiɛ yɛ wɔhe lɛ. Sergio kɛ Olinda ni wɔtsĩ amɛtã yɛ nikasemɔ nɛɛ shishijee lɛ ná niiashikpamɔ ko ni tsɔɔ nakai.\n17 Sergio wie akɛ: “Be ko lɛ, hela bamɔ wɔ, ni no hewɔ lɛ wɔnyɛɛɛ wɔya maŋ lɛ mli. Be ni ebahi fioo ni wɔbɔi yaa ekoŋŋ lɛ, mɛi ni tsɔɔ jɛmɛ kɛhoɔ lɛ bi wɔ akɛ, ‘Mɛni ba ni wɔna nyɛ etsɛ nɛkɛ?’” Olinda ŋmɔ fioo ni ewie akɛ: “Tsɔne kudɔlɔi lɛ fɔ̃ wɔ nine, ni amɛteŋ mɛi komɛi bolɔ kɛjɛ amɛtsɔji lɛ amli amɛkɛɛ, ‘Aanyɛkoo!’ Mɛi komɛi po bi wɔ ni wɔhã amɛ wɔmagazin lɛ eko.” Mɔ ko po fee nɔ ko ni hã Sergio kɛ Olinda naa kpɛ amɛhe waa. Mɔ lɛ ba amɛŋɔɔ yɛ odaseyeli shwiili lɛ he ebahã amɛ fɔfɔi, ni eda amɛ shi yɛ nitsumɔ kpakpa ni amɛtsuɔ lɛ hewɔ.\n18. Mɛni hewɔ otswa ofai shi akɛ ‘okɛ shifimɔ baawo yibii’ lɛ?\n18 Kɛ́ wɔtee nɔ wɔgba mɛi Nyɔŋmɔ Maŋtsɛyeli lɛ he sane, ni ‘wɔjieee wɔnine’ yɛ shiɛmɔ nitsumɔ lɛ he lɛ, belɛ wɔmiitsu nɔ ko ni he hiaa waa kɛmiiye wɔmiibua ni ‘aye jeŋmaji lɛ fɛɛ odase.’ (Mat. 24:14) Nɔ ni fe fɛɛ lɛ, wɔtsui baanyɔ wɔmli waa, ejaakɛ wɔle akɛ Yehowa náa nɔ ni wɔfeɔ lɛ he miishɛɛ. Anɔkwa, esumɔɔ mɛi fɛɛ ni kɛ “shifimɔ woɔ yibii” lɛ!\n^ kk. 2 Tamɔ bɔ ni aŋma yɛ Sanekpakpai ejwɛ lɛ fɛɛ amli lɛ, Yesu diɛŋtsɛ po náaa lɛ mlɛo akɛ ebaashiɛ yɛ emaŋ lɛ mli.—Mat. 13:57; Mar. 6:4; Luka 4:24; Yoh. 4:44.\n^ kk. 7 Eyɛ mli akɛ yɛ abɛbua nɛɛ mli lɛ, tso lɛ niji lɛ damɔ shi kɛhã mɛi ni afɔ amɛ mu lɛ moŋ, shi nibii ni wɔkaseɔ yɛ abɛbua lɛ mli lɛ baanyɛ aye abua wɔ fɛɛ.\n^ kk. 9 Eyɛ mli akɛ ‘yibii ni mumɔ lɛ hãa awoɔ’ lɛ fata yibii ni esa akɛ Kristofoi awo lɛ ahe moŋ, shi yɛ nikasemɔ nɛɛ kɛ nɔ ni nyiɛ sɛɛ lɛ mli lɛ, wɔbaawie “wɔnaabui lɛ ayibii” lɛ loo Maŋtsɛyeli shiɛmɔ nitsumɔ lɛ he.—Gal. 5:22, 23; Heb. 13:15.\n^ kk. 11 Bei komɛi lɛ, Yesu kɛ nɔkwɛmɔnii ni kɔɔ nidumɔ kɛ nikpamɔ he lɛ tsuɔ nii kɛ́ eewie kaselɔfeemɔ nitsumɔ lɛ he.—Mat. 9:37; Yoh. 4:35-38.


Ani Yehowa Baaŋmɛ Gbɛ ni Kristofonyo ko He Afĩ lɛ yɛ Niyenii Gbɛfaŋ? | Nikasemɔ\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Bengali Bicol Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatia Czech Denmark Dutch Efik Estonia Ewe Fiji Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Japan Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korea Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Mauritia Creole Maya Mazatec (Huautla) Mixe Mongolia Moore Ndebele Ndonga Nepali Norway Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Poland Portugal Punjabi Quechua (Bolivia) Romania Russia Sango Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swahili (Congo) Swati Sweden Tagalog Tajiki Tamil Tatar Telugu Thailand Tigrinya Tshiluba Tsonga Turkey Turkmen Turkmen (Cyrillic) Tuvalu Twi Tzotzil Ukrain Urdu Uzbek Venda Vietnam Waray-Waray Wayuunaiki Wolaita Xhosa Yoruba Zande Zulu\nAni nɔ ni David wie yɛ Lala 37:25 kɛ nɔ ni Yesu wie yɛ Mateo 6:33 lɛ tsɔɔ akɛ, Yehowa eŋmɛŋ gbɛ kɔkɔɔkɔ ní Kristofonyo ko he afĩ lɛ yɛ niyenii gbɛfaŋ?\nDavid ŋma akɛ, enako “jalɔ ko ni akwa lɛ loo ni eseshibii miisisɛ̃ [loo miitao, NW] aboloo pɛŋ.” Lɛ diɛŋtsɛ eniiashikpamɔ hã ewie nakai lɛ. Ele akɛ Nyɔŋmɔ kwɛɔ etsuji be fɛɛ be. (Lala 37:25) Kɛ̃lɛ, David wiemɔi lɛ etsɔɔɔ akɛ ebako pɛŋ akɛ nɔ ko efĩ Yehowa jálɔ ko, ni ebaŋ lɛ nakai kɔkɔɔkɔ.\nBei komɛi lɛ, David diɛŋtsɛ kɛ shihilɛi ni jaraa kpeɔ. Shihilɛ ko ni tamɔ nakai ba be ni ejoɔ Saul naa foi lɛ. Niyenii he bahia David, no hewɔ lɛ etee eyabi ní ahã lɛ kɛ mɛi ni fata ehe lɛ aboloo. (1 Sam. 21:2-7) No hewɔ lɛ, David ‘tao aboloo’ yɛ shihilɛ nɛɛ mli. Kɛ̃lɛ, yɛ nakai shihilɛ ni jaraa lɛ mli lɛ, ele akɛ Yehowa kwako lɛ. Anɔkwa sane lɛ ji akɛ, Biblia lɛ ewieee yɛ he ko he ko akɛ David yabala niyenii koni ekagbo.\nYesu hu wo shi yɛ Mateo 6:33 lɛ akɛ, Nyɔŋmɔ baahã enɔkwa tsuji ni kɛ Maŋtsɛyeli lɛ he nibii yeɔ klɛŋklɛŋ gbɛhe yɛ amɛshihilɛ mli lɛ nibii ni he hiaa amɛ. Ewie akɛ: “Nyɛtaoa Nyɔŋmɔ maŋtsɛyeli lɛ kɛ ejalɛ lɛ tsutsu, ni akɛ nii nɛɛ fɛɛ [ní nɔ ni abaaye, nɔ ni abaanu, kɛ nɔ ni abaawo fata he lɛ] aaafata he ahã nyɛ.” Shi Yesu tsɔɔ mli hu akɛ, akɛni abaawa ‘enyɛmimɛi’ lɛ ayi hewɔ lɛ, hɔmɔ baaye amɛ. (Mat. 25:35, 37, 40) Nakai eba lɛ yɛ bɔfo Paulo gbɛfaŋ. Hɔmɔ ye lɛ, ni kumai hu ye lɛ yɛ bei komɛi amli.—2 Kor. 11:27.\nYehowa ehã wɔle akɛ abaawa wɔ yi yɛ gbɛi srɔtoi anɔ. Ekolɛ ebaaŋmɛ gbɛ ní nɔ ko afĩ wɔ koni no ahã ená hetoo ehã mpoa ni Abonsam tswaa lɛ lɛ. (Hiob 2:3-5) Akɛ nɔkwɛmɔnɔ lɛ, wɔnyɛmimɛi Kristofoi lɛ ekomɛi, tamɔ mɛi ni awa amɛ yi yɛ Nazi yiwaa nsarai amli lɛ, na nɔ babaoo yɛ amɛyi ni awa lɛ hewɔ. Gbɛ kome ni ehiii kwraa ní atsɔ nɔ aka akɛ abaahã Odasefoi lɛ aŋmɛɛ anɔkwa ni amɛyeɔ Yehowa lɛ he ji niyenii ni fa bɔ ni sa ni ahãaa amɛ lɛ. Odasefoi anɔkwafoi lɛ tee nɔ amɛbo Yehowa toi, ni ekwaaa amɛ. Eŋmɛ gbɛ ni amɛtsɔ jaramɔ shihilɛ nɛɛ mli, taakɛ eŋmɛɔ gbɛ ni Kristofoi fɛɛ tsɔɔ jaramɔ shihilɛi srɔtoi amli lɛ. Kɛ̃lɛ, ŋwanejee ko bɛ he akɛ Yehowa yeɔ ebuaa mɛi fɛɛ ni naa nɔ yɛ egbɛ́i lɛ hewɔ lɛ. (1 Kor. 10:13) Esa akɛ wɔhã wiemɔi ni yɔɔ Filipibii 1:29 lɛ ahi wɔjwɛŋmɔŋ, jɛmɛ kɛɔ akɛ: “Nyɛ lɛ aduro nyɛ yɛ Kristo hewɔ, jeee enɔ hemɔkɛyeli kɛkɛ, shi moŋ akɛ nyɛna nɔ yɛ ehewɔ hu.”\nYehowa ewo etsuji shi akɛ ekɛ amɛ baahi shi. Akɛ nɔkwɛmɔnɔ lɛ, Yesaia 54:17 lɛ kɛɔ akɛ: “Tawuu nii ní asɔ̃ɔ ashiɔo lɛ eko eko nyɛŋ nɔ ko afee.” Shiwoo nɛɛ kɛ ekrokomɛi ni tamɔ no lɛ maa nɔ mi kɛhãa wɔ akɛ, Nyɔŋmɔ baabu ewebii lɛ ahe akɛ kuu. Kɛ̃lɛ, akɛ aŋkroaŋkroi lɛ, ekolɛ Kristofoi kɛ jaramɔ shihilɛi baakpe, ni ekolɛ amɛbaagboi po.\nSanebimɔi ni Jɛ Kanelɔi Adɛŋ—September 2014\nSanebimɔi Ni Jɛ Kanelɔi Adɛŋ—August 2017\nSanebimɔi Ni Jɛ Kanelɔi Adɛŋ—July 2017\nSanebimɔi Ni Jɛ Kanelɔi Adɛŋ—February 2017\nSanebimɔi ni Jɛ Kanelɔi Adɛŋ—September 2016


Nyɔŋmɔ Jeee Mɛi Ahiɛaŋkwɛlɔ | Tsi Obɛŋkɛ Nyɔŋmɔ\nKANEMƆ YƐ Afrikaans Albania Amharic Arabic Armenia Armenia (West) Aymara Bicol Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Efik Estonia Ewe Finland French Ga Georgia Germany Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikuyu Kinyarwanda Kirghiz Korea Kwangali Lingala Lithuania Luo Malagasy Myanmar Ngabere Norway Nzema Ossetia Papiamento (Aruba) Papiamento (Curaçao) Poland Portuguese (Brazil) Quechua (Bolivia) Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Sweden Tagalog Tahiti Tatar Telugu Tetun Dili Thailand Tigrinya Tiv Tsonga Turkey Twi Ukrain Vietnam Wayuunaiki Xhosa Yoruba Zulu\nAni bo diɛŋtsɛ oná niiashikpamɔ pɛŋ ni tsɔɔ akɛ aajie nii amli? Ani obi nɔ ko ni ahaaa bo, akpoo akɛ abaafee nɔ ko aha bo, loo akɛ bo yeee yɛ bulɛ gbɛ nɔ yɛ ohewolonɔ su, maŋ nɔ ni ojɛ, kɛ nɔ̃ mɔ ni oji lɛ hewɔ? Kɛ́ nakai ji sane lɛ, no lɛ jeee bo pɛ akɛ nɛkɛ sane eye. Naa sanekpakpa ko: Eyɛ mli akɛ nifeemɔi ni etsɔɔɔ bulɛ efa yɛ gbɔmɛi ateŋ ŋmɛnɛ moŋ, shi Nyɔŋmɔ kɛ wɔ yeŋ yɛ nakai gbɛ nɔ kɔkɔɔkɔ. Kristofonyo bɔfo Petro wie kɛ nɔmimaa akɛ, “Nyɔŋmɔ jeee mɛi ahiɛaŋkwɛlɔ.”—Kanemɔ Bɔfoi lɛ Asaji 10:34, 35.\nPetro wie nakai wiemɔi lɛ yɛ shihilɛ ko ni efɔɔɔ kaa lɛ mli—yɛ Jeŋmajiaŋnyo ko ni atsɛɔ lɛ Kornelio lɛ shĩa. Petro, ni ji Yudanyo lɛ hi shi yɛ beaŋ ni Yudafoi lɛ buɔ Jeŋmajiaŋbii lɛ akɛ mɛi ni he tseee ni ákɛ anyɛŋ akɛ amɛ abɔ yɛ gbɛ ko kwraa nɔ lɛ mli. Kɛ́ nakai ni lɛ, mɛni hewɔ Petro tee Kornelio shĩa mɔ? Sane lɛ kɛkɛ ji akɛ, Yehowa Nyɔŋmɔ ji mɔ ni to akɛ ekɛ lɛ ayakpe. No mli lɛ, Petro ena ninaa ko, ni akɛɛ lɛ yɛ ninaa lɛ mli akɛ: “Nɔ ni Nyɔŋmɔ etsuu he lɛ, kaabu lɛ akɛ yakayaka nɔ ko.” No mli lɛ, Petro leee akɛ yɛ gbi ni tsɔ hiɛ lɛ mli lɛ, Kornelio hu nine shɛ ninaa ko nɔ, ni bɔfo ko kɛɛ Kornelio yɛ ninaa lɛ mli akɛ etsu ni ayatsɛ Petro kɛba. (Bɔfoi lɛ Asaji 10:1-15) Beni Petro yɔse akɛ Yehowa ji mɔ ni kudɔɔ nibii lɛ, enyɛɛɛ emua enaa dɔŋŋ.\nPetro kɛɛ akɛ: “Lɛɛlɛŋ, miyoo akɛ, Nyɔŋmɔ jeee mɛi ahiɛaŋkwɛlɔ.” (Bɔfoi lɛ Asaji 10:34) Biblia he nilelɔ ko wie enɛ he akɛ: “Abaanyɛ akɛto kojolɔ ko ni kwɛɔ mɔ ko hiɛ ekojoɔ lɛ, jeee akɛ mɔ lɛ yeɔ bem loo eyeɔ fɔ, moŋ lɛ edamɔɔ mɔ lɛ puemɔ nɔ ekojoɔ lɛ lɛ he.” Nyɔŋmɔ kwɛɛɛ mɔ ko hiɛ ebuuu lɛ akɛ enɔ kwɔ fe mɔ kroko, yɛ mɔ lɛ hewolonɔ su, maŋ nɔ ni ejɛ, mɔ ni eji, loo nibii krokomɛi ni tamɔ enɛɛmɛi ahewɔ.\nMoŋ lɛ, Yehowa kwɛɔ nɔ ni yɔɔ wɔtsui mli. (1 Samuel 16:7; Abɛi 21:2) Petro kɛfata he akɛ: “Shi moŋ maŋ fɛɛ maŋ mli lɛ, mɔ ni sheɔ lɛ gbeyei ni etsuɔ jalɛ nii lɛ, lɛ ji mɔ ni saa ehiɛ.” (Bɔfoi lɛ Asaji 10:35) Nyɔŋmɔ gbeyei ni abaashe lɛ biɔ ni abu lɛ, akɛ woo aha lɛ, akɛ he afɔ̃ enɔ, ni akpoo akɛ abaafee nɔ ko ni esaaa ehiɛ. Nɔ ni fata jalɛnifeemɔ he ji ni wɔbaajɛ wɔsuɔmɔ mli wɔfee nibii ni ja yɛ Nyɔŋmɔ hiɛ. Mɔ ni tsuiŋ eyi obɔ kɛ bulɛ kɛha Nyɔŋmɔ ni no tsirɛɔ lɛ ni efeɔ nɔ ni ja lɛ, Yehowa náa ehe miishɛɛ.—5 Mose 10:12, 13.\nKɛ́ Yehowa ma eyi shi ni ekwɛ shikpɔŋ lɛ nɔ lɛ, enaa gbɔmɛi aweku kome pɛ ni ji adesai aweku lɛ\nKɛ́ okɛ shihilɛ ni tsɔɔ niiamlijiemɔ loo mɛi ahe jwɛŋmɔ ni ejaaa ni anáa lɛ eko ekpe pɛŋ lɛ, ehi jogbaŋŋ akɛ obaaha nɔ ni Petro wie yɛ Nyɔŋmɔ he lɛ awo bo hewalɛ. Yehowa miigbala gbɔmɛi ni jɛ maji fɛɛ amli lɛ kɛmiiba anɔkwa jamɔ mli. (Yohane 6:44; Bɔfoi lɛ Asaji 17:26, 27) Eboɔ mɛi ni jáa lɛ lɛ asɔlemɔi atoi ni etsuɔ he nii ekɔɔɔ he eko amɛhewolonɔ su, maji anɔ ni amɛjɛ, loo mɛi ni amɛji. (1 Maŋtsɛmɛi 8:41-43) Wɔbaanyɛ wɔná nɔmimaa akɛ, kɛ́ Yehowa ma eyi shi ni ekwɛ shikpɔŋ lɛ nɔ lɛ, enaa gbɔmɛi aweku kome pɛ ni ji adesai aweku lɛ. Ani enɛ tsirɛɛɛ bo koni okase nibii krokomɛi yɛ Nyɔŋmɔ ni kwɛɛɛ hiɛaŋ nɛɛ he?\nBiblia kanemɔ kɛha June\nYohane 17-21–Bɔfoi lɛ Asaji 1-10\nKɛmaje Mɔ Ko Kɛmaje Mɔ Ko Yehowa “Jeee Mɛi Ahiɛaŋkwɛlɔ”


Yesu Gbele lɛ Kaimɔ—“Nyɛfea Enɛ ni Nyɛŋɔkai Mi” | Nikasemɔ\n“Eda shi, ni ekumɔ [aboloo lɛ] mli, ni ekɛɛ: Nyɛhea, nyɛyea: enɛ ji migbɔmɔtso ni akumɔ yɛ nyɛhewɔ; nyɛfea enɛ ni nyɛŋɔkai mi.”—1 KOR. 11:24.\nTe afeɔ tɛŋŋ anaa be ni esa akɛ aye Kaimɔ lɛ daa afi lɛ?\nMɛni aboloo kɛ wein ni akɛtsuɔ nii yɛ Nuŋtsɔ lɛ Gbɛkɛ Niyenii lɛ shishi lɛ damɔ shi kɛha?\nMɛni hewɔ esa akɛ wɔya Kaimɔ lɛ shishi, ekɔɔɔ he eko hiɛnɔkamɔ ni wɔyɔɔ lɛ?\n1, 2. Te fee tɛŋŋ Yesu bɔfoi lɛ ná le akɛ be ni akɛbaaye Hehoo lɛ miihe ashɛ lɛ, ni mɛni Yesu baasumɔ akɛ efee?\nFEEMƆ shihilɛ ni nyiɛ sɛɛ nɛɛ he mfoniri okwɛ. Bulɔi ni yɔɔ Yerusalem lɛ na akɛ nyɔɔŋtsere lɛ eje fioo. Ni Sanhedrin lɛ ná amɛle lɛ, amɛtswa adafi akɛ nyɔɔŋ hee, ni ji Nisan, eje shishi. No sɛɛ lɛ, tsuji yagbɛ sane lɛ amɛshwã. Enɛ ha Yesu bɔfoi lɛ hu nu he ni amɛna akɛ eshwɛ fioo ni abaaye Hehoo lɛ. Ekã shi faŋŋ akɛ, Yesu baasumɔ ni eyashɛ Yerusalem dani Hehoo lɛ ashɛ.\n2 No mli lɛ, Yesu kɛ ebɔfoi lɛ yɛ Perea yɛ Yordan Faa lɛ sɛɛ, ni eshwɛ fioo ni amɛbaashi kɛya Yerusalem nɔ ni ji naagbee nɔ kwraa. (Mat. 19:1; 20:17, 29; Mar. 10:1, 32, 46) Amrɔ nɛɛ ni Yudafoi lɛ ená amɛle Nisan 1 lɛ, amɛbaaye Hehoo lɛ yɛ gbii 13 sɛɛ, yɛ Nisan 14 lɛ nɔ beni hulu enyɔ shi sɛɛ.\n3. Mɛni hewɔ Kristofoi sumɔɔ ni amɛle be ni akɛyeɔ Hehoo lɛ?\n3 Be ni akɛyeɔ Nuŋtsɔ lɛ Gbɛkɛ Niyenii lɛ ji be nɔŋŋ ni akɛyeɔ Hehoo lɛ, ni afi nɛɛ abaaye yɛ April 14, 2014 beni hulu enyɔ shi. Nakai gbi lɛ baafee gbi krɛdɛɛ kɛha anɔkwa Kristofoi kɛ mɛi fɛɛ ni yɔɔ wiemɔ lɛ he miishɛɛ lɛ. Mɛni hewɔ? Ejaakɛ 1 Korintobii 11:23-25 lɛ tsɔɔ nɔ ko ni Yesu fã wɔ akɛ wɔfee. Jɛmɛ kɛɔ akɛ: “Nuŋtsɔ Yesu lɛ, nakai nyɔɔŋ lɛŋ nɔŋŋ ni atsɔɔ esɛɛgbɛ lɛ, ekɔ aboloo, ni eda shi, ni ekumɔ mli, ni ekɛɛ: Nyɛhea, nyɛyea: enɛ ji migbɔmɔtso ni akumɔ yɛ nyɛhewɔ; nyɛfea enɛ ni nyɛŋɔkai mi. Nakai nɔŋŋ ewó kpulu lɛ hu yɛ niyenii lɛ asɛɛ.”\n4. (a) Mɛɛ saji obaanyɛ obi ohe yɛ Kaimɔ lɛ he? (b) Te afeɔ tɛŋŋ aleɔ be ni esa akɛ aye Kaimɔ lɛ daa afi lɛ? (Kwɛmɔ akrabatsa ni yitso ji “Afi 2014 Kaimɔ Lɛ.”)\n4 Ŋwanejee ko bɛ he akɛ obaaba nifeemɔ ni Yesu kɛɛ esɛɛnyiɛlɔi fɛɛ akai daa afi lɛ shishi. Dani be lɛ baashɛ lɛ, bi ohe akɛ: ‘Mɛni esa akɛ mafee kɛsaa mihe mato Kaimɔ lɛ? Mɛɛ okadi nibii akɛbaatsu nii? Te abaafee kpee lɛ aha tɛŋŋ? Mɛɛ gbɛ nɔ maná Kaimɔ lɛ kɛ okadi nibii lɛ ahe sɛɛ?’\nOKADI NIBII LƐ\n5. Mɛni Yesu kɛɛ ebɔfoi lɛ akɛ amɛyafee kɛsaa amɛhe kɛha Hehoo lɛ yeli?\n5 Beni Yesu kɛɛ ebɔfoi lɛ ni amɛyasaa tsũ ko mli amɛto kɛha Hehoo lɛ yeli lɛ, ekɛɛɛ amɛ akɛ amɛsaa jɛmɛ haŋtsii; moŋ lɛ, eeenyɛ efee akɛ ekɛɛ amɛyatao he ko ni yɛ falefale ni da bɔ ni amɛ fɛɛ amɛbaaná he ko amɛtara. (Nyɛkanea Marko 14:12-16.) Bɔfoi lɛ baatao nibii komɛi ni he baahia kɛha niyeli lɛ, ni akpiti aboloo kɛ wein tsuru fata. Beni amɛye Hehoo niyenii lɛ amɛtã lɛ, Yesu wie aboloo kɛ wein, ni ji okadi nibii ni akɛbaatsu nii yɛ Kaimɔ lɛ shishi lɛ ahe.\n6. (a) Beni Yesu kɛ ebɔfoi lɛ ye Hehoo lɛ sɛɛ lɛ, mɛni ewie yɛ aboloo lɛ he? (b) Mɛɛ aboloo akɛyeɔ Kaimɔ lɛ?\n6 Bɔfo Mateo ni fata he kɛye Hehoo lɛ ŋma yɛ sɛɛ mli akɛ: “Yesu kɔ aboloo, ni ejɔɔ nɔ ni ekumɔ mli, ni eŋɔha ekaselɔi lɛ, ni ekɛɛ: Nyɛhea, nyɛyea!” (Mat. 26:26) Akpiti aboloo ni akɛye Hehoo lɛ nɔŋŋ eko ji “aboloo” ni Yesu kɛto Kaimɔ lɛ shishi lɛ. (2 Mose 12:8; 5 Mose 16:3) Akɛ wiiti ni agbɛlɛ ni akɛ nu ekpɔtɔ fee aboloo lɛ, ni akɛ yist loo nɔ ko ni baaha eŋɔɔ, tamɔ ŋoo wooo mli. Akɛni yist bɛ mli hewɔ lɛ, efuŋ. Kɛ́ ashã lɛ, egbiɔ kekeree bɔ ni abaanyɛ akumɔ mli. Ŋmɛnɛ lɛ, dani Kaimɔ be lɛ baashɛ lɛ, ekolɛ asafoŋ onukpai lɛ baakɛɛ mɔ ko ni ekɛ wiiti ni agbɛlɛ ni akɛ nu ekpɔtɔ ashã aboloo lɛ eko eha amɛ. Abaanyɛ akɛ fɔ fioo akpa pan mli ni akɛshã. (Kɛ́ anáaa wiiti ni agbɛlɛ lɛ, abaanyɛ agbɛlɛ abele ni afɔko, omɔ, ŋmaa, loo amɛhenɔi lɛ eko kɛfee.)\n7. Mɛni yɔɔ kpulu ni Yesu wó lɛ mli, ni ŋmɛnɛ lɛ, mɛɛ wein abaanyɛ akɛtsu nii yɛ Kaimɔ lɛ shishi?\n7 Mateo tsa nɔ akɛ: “[Yesu wó] kpulu lɛ, ni eda shi, ni eŋɔha amɛ ni ekɛɛ: Nyɛ fɛɛ nyɛnua eko!” (Mat. 26:27, 28) Wein tsuru ji nɔ ni yɔɔ kpulu ni Yesu wó lɛ mli. (Ejeee wein ni akɛ wein yibii hee fee, ejaakɛ be ni akɛkpaa wein yibii lɛ eho jeeŋmɔ.) Beni aye Hehoo lɛ klɛŋklɛŋ kwraa yɛ Mizraim lɛ, akɛ wein tsuuu nii, kɛlɛ Yesu ŋmɛ gbɛ ni amɛkɛtsu nii. Ekɛ eko po tsu nii yɛ Nuŋtsɔ lɛ Gbɛkɛ Niyenii lɛ shishi. No hewɔ lɛ ŋmɛnɛ lɛ, Kristofoi hu kɛ wein tsuɔ nii yɛ Kaimɔ lɛ shishi. Akɛni ehe ehiaaa ni akɛ nɔ ko afutu Yesu lá lɛ mli dani efee nɔ ni sa jogbaŋŋ hewɔ lɛ, esaaa akɛ wein ni akɛtsuɔ nii yɛ Kaimɔ lɛ shishi lɛ feɔ nɔ ni akɛ nibii tamɔ brandy loo no kroko efutu mli. Esa akɛ efee wein tsuru ni afutuko mli kwraa, ni ekomɛi ji Beaujolais, Burgundy, loo Chianti ni ahɔɔ yɛ jaji anɔ lɛ.\nNƆ NI OKADI NIBII LƐ DAMƆ SHI KƐHA\n8. Mɛni hewɔ nɔ ni aboloo lɛ kɛ wein lɛ damɔ shi kɛha lɛ ji nɔ ko ni he hiaa Kristofoi waa lɛ?\n8 Bɔfo Paulo ha efee faŋŋ akɛ jeee bɔfoi lɛ pɛ esa akɛ amɛye Nuŋtsɔ lɛ Gbɛkɛ Niyenii lɛ, shi moŋ esa akɛ Kristofoi krokomɛi fɛɛ hu aye. Eŋma nyɛmimɛi ni yɔɔ Korinto lɛ akɛ: “Miná kɛjɛ Nuŋtsɔ lɛ dɛŋ, ni no nɔŋŋ miŋɔha nyɛ, akɛ Nuŋtsɔ Yesu lɛ, . . . ekɔ aboloo, ni eda shi, ni ekumɔ mli, ni ekɛɛ: Nyɛhea, nyɛyea: enɛ ji migbɔmɔtso ni akumɔ yɛ nyɛhewɔ; nyɛfea enɛ ni nyɛŋɔkai mi.” (1 Kor. 11:23, 24) Enɛ hewɔ lɛ kɛbashi ŋmɛnɛ lɛ, nakai nɔŋŋ Kristofoi yeɔ Kaimɔ lɛ shi kome daa afi, ni nɔ ni aboloo lɛ kɛ wein lɛ damɔ shi kɛha lɛ ji nɔ ko ni he hiaa amɛ waa.\n9. Mɛɛ susumɔ ni ejaaa mɛi komɛi hiɛ yɛ aboloo ni Yesu kɛtsu nii lɛ he?\n9 Sɔlemɔyalɔi komɛi kɛɔ akɛ, nɔ ni Yesu wie diɛŋtsɛ ji akɛ: “Enɛ ji migbɔmɔtso,” no hewɔ lɛ amɛheɔ amɛyeɔ akɛ aboloo lɛ tsɔ Yesu gbɔmɔtso diɛŋtsɛ yɛ naakpɛɛ gbɛ nɔ. Shi enɛ jeee anɔkwale. * No mli lɛ, Yesu kɛ ebɔfoi anɔkwafoi lɛ yɛ jɛmɛ ni amɛmiina lɛ, ni akpiti aboloo lɛ hu ma amɛhiɛ. Eyɛ faŋŋ akɛ, Yesu miitsɔɔ akɛ aboloo lɛ damɔ shi kɛha egbɔmɔtso lɛ. Eewie yɛ abɛbuaŋ taakɛ efɔɔ feemɔ lɛ.—Yoh. 2:19-21; 4:13, 14; 10:7; 15:1.\n10. Mɛni aboloo ni akɛtsuɔ nii yɛ Nuŋtsɔ lɛ Gbɛkɛ Niyenii lɛ shishi lɛ damɔ shi kɛha?\n10 Aboloo ni ma bɔfoi lɛ ahiɛ ni etsɛŋ ni amɛbaaye lɛ damɔ shi kɛha Yesu gbɔmɔtso lɛ. Mɛɛ gbɔmɔtso? Be ko ni eho lɛ, anɔkwa Kristofoi susu akɛ, akɛni Yesu kumɔ aboloo lɛ, shi akuuu ewu ko hewɔ lɛ, aboloo lɛ damɔ shi kɛha “Kristo gbɔmɔtso lɛ,” ni ji mɛi ni afɔ amɛ mu akɛ kuu lɛ. (Efe. 4:12; Rom. 12:4, 5; 1 Kor. 10:16, 17; 12:27) Shi beni amɛtao nibii amli lɛ, amɛbana akɛ aboloo lɛ damɔ shi kɛha Yesu gbɔmɔtso diɛŋtsɛ. Bei pii lɛ, Ŋmalɛ lɛ wieɔ bɔ ni Yesu ‘na amanehulu yɛ heloo mli,’ ni agbe lɛ yɛ sɛŋmɔ tso nɔ po lɛ he. No hewɔ lɛ, aboloo ni akɛtsuɔ nii yɛ Nuŋtsɔ lɛ Gbɛkɛ Niyenii lɛ shishi lɛ damɔ shi kɛha Yesu gbɔmɔtso ni ekɛshã afɔle yɛ “wɔhe eshai lɛ” ahewɔ lɛ.—1 Pet. 2:21-24; 4:1; Yoh. 19:33-36; Heb. 10:5-7.\n11, 12. (a) Mɛni Yesu wie yɛ wein lɛ he? (b) Mɛni wein ni akɛtsu nii yɛ Nuŋtsɔ lɛ Gbɛkɛ Niyenii lɛ shishi lɛ damɔ shi kɛha?\n11 Le ni wɔná wɔle nɔ ni aboloo lɛ tsɔɔ lɛ yeɔ ebuaa wɔ ni wɔnuɔ nɔ ni Yesu wie yɛ wein lɛ he lɛ hu shishi. Biblia lɛ kɛɔ akɛ: “Nakai nɔŋŋ ewó kpulu lɛ hu yɛ niyenii lɛ asɛɛ, ni ekɛɛ: Nɛkɛ kpulu nɛɛ ji kpaŋmɔ hee lɛ yɛ milá lɛ mli.” (1 Kor. 11:25) Biblia shishitsɔɔlɔi babaoo tsɔɔ ŋmalɛ nɛɛ shishi taakɛ Robert Young tsɔɔ shishi lɛ. Ekɛɛ akɛ: “Nɛkɛ kpulu nɛɛ ji kpaŋmɔ hee lɛ yɛ milá lɛ mli.” (Wɔ ni wɔkpa emli wiemɔi lɛ ekomɛi afã.) Ani kpulu lɛ ni Yesu hiɛ lɛ diɛŋtsɛ ji kpaŋmɔ hee lɛ? Dabi. Ekɛ wiemɔ ni ji “kpulu” lɛ damɔ shi kɛha nɔ ni yɔɔ kpulu lɛ mli, ni ji wein lɛ. Mɛni Yesu wie akɛ wein lɛ damɔ shi kɛha? Edamɔ shi kɛha elá ni abaafɔse ashwie shi lɛ.\n12 Marko bɔ nɔ ni Yesu wie lɛ he amaniɛ akɛ: “Enɛ damɔ shi kɛhã milá ni ji ‘kpaŋmɔ lɛ lá’ ni abaafɔse ashwie shi ahã mɛi babaoo lɛ.” (Mar. 14:24, NW) Ni Mateo hu bɔ amaniɛ akɛ, abaafɔse Yesu lá lɛ “ashwie shi yɛ mɛi pii ahewɔ ha eshaifaa.” (Mat. 26:28) No hewɔ lɛ, wein tsuru lɛ damɔ shi kɛha Yesu lá lɛ diɛŋtsɛ. Nakai lá lɛ nɔ wɔbaanyɛ wɔtsɔ wɔná kpɔ̃mɔ ni akɛ ‘wɔnɔtɔmɔi afa wɔ.’—Nyɛkanea Efesobii 1:7.\nBɔfoi lɛ nu wein ni damɔ shi kɛha Yesu lá, ni ji kpaŋmɔ lɛ lá lɛ (Kwɛmɔ kuku 11, 12)\nBƆ NI AKAIƆ KRISTO GBELE LƐ AHAA\n13. Te afeɔ Kristo gbele lɛ Kaimɔ lɛ ahaa tɛŋŋ?\n13 Kɛ́ enɛ ji klɛŋklɛŋ ni obaaya Kaimɔ ni Yehowa Odasefoi feɔ daa afi lɛ eko lɛ, mɛni obaanyɛ okpa gbɛ akɛ obaayana? Abaafee Kaimɔ lɛ yɛ he ko ni yɔɔ hiŋmɛi nɔ, ni jɛmɛ yɛ falefale, ni mɔ fɛɛ mɔ baaná he ko eta ebo sane lɛ toi. Ekolɛ akɛ fɔfɔi baasaa jɛmɛ, shi onaŋ ni asaa jɛmɛ haŋtsii oookɛɛ he ko ni ayaaye ni anu yɛ jɛmɛ. Asafoŋ onukpa ko ni sa baajɛ Biblia lɛ mli eha wiemɔ ko ni mli kã shi faŋŋ ni kɔɔ Nuŋtsɔ lɛ Gbɛkɛ Niyenii lɛ he. Ebaaye ebua mɛi fɛɛ ni amɛhiɛ asɔ nɔ ni Kristo fee eha wɔ lɛ. Egbo kɛkpɔ̃ wɔ bɔni afee ni wɔná wala. (Nyɛkanea Romabii 5:8-10.) Wielɔ lɛ baawie hiɛnɔkamɔi srɔtoi enyɔ ni atsɔɔ yɛ Biblia lɛ mli lɛ hu he.\n14. Mɛɛ hiɛnɔkamɔi srɔtoi enyɔ he abaawie yɛ Kaimɔ lɛ shishi?\n14 Hiɛnɔkamɔi lɛ ateŋ ekome ji akɛ, mɛi komɛi kɛ Kristo baaye nɔ yɛ ŋwɛi, ni eji hiɛnɔkamɔ ni Kristofoi fioo ko pɛ yɔɔ, ni ebɔfoi anɔkwafoi lɛ fata he. (Luka 12:32; 22:19, 20; Kpoj. 14:1) Hiɛnɔkamɔ kroko lɛ ji nɔ ni Kristofoi ni kɛ anɔkwayeli sɔmɔɔ Nyɔŋmɔ yɛ wɔbei nɛɛ amli lɛ ateŋ mɛi pii yɔɔ. Amɛhiɛ kã nɔ akɛ amɛbaahi shi kɛya naanɔ yɛ shikpɔŋ ni afee lɛ paradeiso ekoŋŋ lɛ nɔ. Nakai beaŋ lɛ, abaafee Nyɔŋmɔ suɔmɔnaa nii yɛ shikpɔŋ lɛ nɔ taakɛ afeɔ yɛ ŋwɛi lɛ, nɔ ko ni Kristofoi esɔle yɛ he aahu. (Mat. 6:10) Biblia lɛ wieɔ shihilɛ kpakpa ni amɛbaaná mli ŋɔɔmɔ kɛya naanɔi anaanɔ lɛ he.—Yes. 11:6-9; 35:5, 6; 65:21-23.\n15, 16. Mɛni akɛ aboloo lɛ feɔ yɛ Nuŋtsɔ lɛ Gbɛkɛ Niyenii lɛ shishi?\n15 Beni wielɔ lɛ egbála hiɛnɔkamɔi srɔtoi enyɔ lɛ amli egbe naa lɛ, ebaatsɔɔ akɛ be eshɛ ni akɛbaafee nɔ ni Yesu kɛɛ ebɔfoi lɛ afee lɛ. Taakɛ awie kɛtsɔ hiɛ lɛ, akɛ okadi nibii enyɔ baatsu nii, akpiti aboloo kɛ wein tsuru. Ekolɛ akɛ nibii nɛɛ baamamɔ okpɔlɔ ko nɔ yɛ wielɔ lɛ masɛi. Ebaagbala jwɛŋmɔ kɛya Biblia mli amaniɛbɔɔ ko ni tsɔɔ nɔ ni Yesu wie kɛ nɔ ni efee be ni eto nifeemɔ lɛ shishi lɛ nɔ. Akɛ nɔkwɛmɔnɔ lɛ, Mateo bɔ amaniɛ akɛ: “Yesu kɔ aboloo, ni ejɔɔ nɔ ni ekumɔ mli, ni eŋɔha ekaselɔi lɛ, ni ekɛɛ: Nyɛhea, nyɛyea! Enɛ ji migbɔmɔtso lɛ.” (Mat. 26:26) Yesu kumɔ akpiti aboloo lɛ mli bɔni afee ni enyɛ eŋɔ eko eha ebɔfoi ni tara eninejurɔ kɛ ebɛku lɛ. Obaana akpiti aboloo ni akumɔ mli momo jwere plɛtei amli yɛ Kaimɔ lɛ shishi yɛ April 14 lɛ nɔ.\n16 Akɛ plɛtei ni fa bɔ ni sa baatsu nii, bɔni afee ni anyɛ aŋɔ aboloo lɛ aha mɛi fɛɛ yɛ be ni sa mli. Afeŋ lɛ yɛ gbɛ krɛdɛɛ ko nɔ. Abaasɔle kuku, ni no sɛɛ lɛ, abaato naa ni abaaŋɔ plɛtei lɛ aha mɛi ni eba nifeemɔ lɛ shishi lɛ fɛɛ, bɔ ni shihilɛ lɛ baaŋmɛ gbɛ. Mɛi fioo baaye aboloo lɛ eko, loo ekolɛ mɔ ko kwraa yeŋ eko, taakɛ eba lɛ yɛ asafoi babaoo amli beni aye Kaimɔ lɛ yɛ afi 2013 lɛ.\n17. Taakɛ Yesu fee lɛ, mɛni akɛ wein lɛ baafee yɛ Kaimɔ lɛ shishi?\n17 No sɛɛ lɛ, abaagbala jwɛŋmɔ kɛya nɔ ni Mateo wie kɛtsa nɔ lɛ nɔ, ewie akɛ: ‘Yesu wó kpulu lɛ, ni eda shi, ni eŋɔha amɛ ni ekɛɛ: Nyɛ fɛɛ nyɛnua eko! ejaakɛ enɛ ji milá ni ji kpaŋmɔ hee lɛ nɔ̃ lɛ, ní abaafɔse ashwie shi yɛ mɛi pii ahewɔ ha eshaifaa lɛ.’ (Mat. 26:27, 28) Taakɛ Yesu fee lɛ, abaasaa asɔle, kɛkɛ lɛ aŋɔ wein tsuru lɛ aha mɛi fɛɛ ni eba lɛ.\n18. Kɛ́ mɛi fioo ko pɛ baaye okadi nibii lɛ, loo mɔ ko kwraa yeŋ eko po lɛ, mɛni hewɔ esa akɛ wɔya Kaimɔ lɛ shishi lɛ?\n18 Yesu tsɔɔ akɛ mɛi ni kɛ lɛ baaye nɔ yɛ eŋwɛi Maŋtsɛyeli lɛ mli lɛ pɛ baaye okadi nibii lɛ eko, no hewɔ lɛ, yɛ mɛi babaoo ni baaba Kaimɔ lɛ agbɛfaŋ lɛ, kɛ́ akɛ okadi nibii lɛ ha amɛ lɛ, amɛbaajɛ bulɛ mli amɛkɛha mɔ ni tsa amɛnɔ lɛ. (Nyɛkanea Luka 22:28-30; 2 Tim. 4:18) Eyɛ mli akɛ Kristofoi lɛ ateŋ mɛi babaoo yeŋ eko moŋ, shi ehe miihia ni wɔya Nuŋtsɔ lɛ Gbɛkɛ Niyenii lɛ shishi, ejaakɛ no baatsɔɔ akɛ wɔhiɛ sɔɔ Yesu kpɔ̃mɔ afɔle lɛ. Beni Kaimɔ lɛ yaa nɔ lɛ, amɛbaanyɛ amɛjwɛŋ jɔɔmɔi ni amɛbaaná yɛ Yesu kpɔ̃mɔ afɔle lɛ hewɔ lɛ nɔ. Amɛyɛ hiɛnɔkamɔ akɛ amɛbaafata “asafo babaoo” ni baaje “amanehulu kpeteŋkpele” ni baa lɛ mli lɛ he. Yɛ hemɔkɛyeli ni amɛyɔɔ yɛ Yesu afɔleshaa lɛ mli hewɔ lɛ, Nyɔŋmɔ baana amɛ akɛ jalɔi, tamɔ nɔ ni “amɛfɔ́ amɛtadei lɛ ahe, ni amɛha eyɛ futaa yɛ toobi lɛ lá lɛ mli.”—Kpoj. 7:9, 14-17.\n19. Mɛni obaanyɛ ofee kɛsaa ohe kɛha Kaimɔ lɛ?\n19 Yehowa Odasefoi ni yɔɔ je lɛŋ fɛɛ lɛ saa amɛhe kɛhaa nifeemɔ krɛdɛɛ nɛɛ. Wɔbaatsɔ hiɛ wɔkɛ otsii abɔ afɔ̃ mɛi babaoo nine kɛha nifeemɔ lɛ. Kɛfata he lɛ, yɛ gbii fioo ni baatsɔ Kaimɔ lɛ hiɛ lɛ amli lɛ, wɔteŋ mɛi pii baakane Biblia mli amaniɛbɔi ni kɔɔ nɔ ni Yesu fee kɛ nibii ni tee nɔ dani aye Nuŋtsɔ lɛ Gbɛkɛ Niyenii lɛ yɛ afi 33 Ŋ.B. lɛ ahe saji. Wɔbaato gbɛjianɔ jogbaŋŋ koni wɔnyɛ wɔya Kaimɔ lɛ. Bɔni afee ni wɔnyɛ wɔhere mɛi ni afɔ̃ amɛ nine lɛ, ni wɔná gbɛjianɔtoo muu lɛ fɛɛ he sɛɛ lɛ, ebaafee nɔ ni hi waa akɛ wɔbaashɛ jɛmɛ mra dani alá shishijee lala lɛ ni asɔle. Wɔ mɛi ni wɔyɔɔ asafo lɛ mli, kɛ mɛi ni afɔ̃ amɛ nine lɛ fɛɛ baaná nifeemɔ lɛ he sɛɛ waa kɛ́ wɔgbele ŋmalɛi ni wielɔ lɛ baatsɛ lɛ yɛ wɔ-Bibliai lɛ amli ni wɔnyiɛ sɛɛ, ni wɔŋmala otii komɛi wɔshwie shi lɛ. Nɔ ni fe fɛɛ lɛ, Kaimɔ lɛ shishi ni wɔbaaya lɛ baatsɔɔ akɛ wɔhiɛ sɔɔ Yesu kpɔ̃mɔ afɔle lɛ, ni wɔboɔ efãmɔ akɛ: “Nyɛfea enɛ ni nyɛŋɔkai mi” lɛ toi.—1 Kor. 11:24.\n^ kk. 9 Woloŋlelɔ ko ni jɛ Germany ni atsɛɔ lɛ Heinrich Meyer lɛ kɛɛ akɛ, bɔfoi lɛ ateŋ mɔ ko mɔ ko susuŋ akɛ amɛmiiye Yesu gbɔmɔtso diɛŋtsɛ ni amɛmiinu elá, ejaakɛ “nakai beaŋ lɛ akumɔko Yesu gbɔmɔtso lɛ (ehiɛ kã lolo).” Ewie hu akɛ, Yesu kɛ “wiemɔi ni shishinumɔ waaa” tsu nii kɛtsɔɔ nɔ ni aboloo kɛ wein lɛ damɔ shi kɛha, ni akɛ, Yesu sumɔŋ ni ebɔfoi lɛ ayiŋ afutu amɛ.\nAFI 2014 KAIMƆ LƐ\nDaa nyɔɔŋ lɛ, nyɔɔŋtsere lɛ bɔleɔ wɔshikpɔŋ lɛ shi kome. Kɛ́ eebɔle shikpɔŋ lɛ, eshɛɔ he ko ni ebajeɔ shikpɔŋ lɛ kɛ hulu lɛ teŋ. Kɛ́ eba lɛ nakai lɛ, atsɛɔ lɛ “nyɔɔŋ hee.” Yɛ nɛkɛ be nɛɛ mli lɛ, anaaa nyɔɔŋtsere lɛ, ja ŋmɛlɛtswai 18 kɛmiimɔ ŋmɛlɛtswai 30 sɛɛ dã.\nYɛ March 2014 lɛ, nyɔɔŋ hee lɛ baagbee March 30 lɛ nɔ, beni atswa gbɛkɛ 8:45 yɛ Yerusalem. Yɛ ŋmɛlɛtswai 21 sɛɛ lɛ, hulu lɛ baayanyɔ shi yɛ Yerusalem yɛ March 31 lɛ. Shi Nisan 1 ejeŋ shishi nakai gbi lɛ, ejaakɛ nakai beaŋ lɛ, nyɔɔŋtsere lɛ ejieko ehiɛ. Yɛ no najiaŋ lɛ, abaana akɛ nyɔɔŋtsere lɛ ejie ehiɛ fioo beni hulu eyanyɔ shi yɛ April 1 lɛ nɔ yɛ Yerusalem. No hewɔ lɛ, kɛ́ wɔkɛto bɔ ni blema Yudafoi lɛ buɔ be amɛhaa lɛ he lɛ, nakai gbi lɛ baafee gbi ni klɛŋklɛŋ nyɔɔŋ (Nisan 1) baaje shishi, beni hulu enyɔ shi yɛ April 1 lɛ.\nNo hewɔ lɛ, aha Yehowa Odasefoi asafoi ni yɔɔ jeŋ fɛɛ lɛ ele akɛ Nisan 14 baaje shishi beni hulu enyɔ shi yɛ Ju, April 14, 2014 lɛ nɔ. Ekolɛ nakai gbi lɛ, abaana akɛ nyɔɔŋtsere muu lɛ fɛɛ eje.—Kɛ́ ootao ole bɔ ni abuɔ Nisan 14 be lɛ ahaa lɛ, kwɛmɔ June 15, 1977 Blɔfo Buu-Mɔɔ, baafa 383-384 lɛ.\nKɛmaje Mɔ Ko Kɛmaje Mɔ Ko “Nyɛfea Enɛ ni Nyɛŋɔkai Mi”


Wo Yehowa Gbɛ́i Kpeteŋkpele Lɛ Hiɛ Nyam | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Aymara Azerbaijani Azerbaijani (Cyrillic) Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Garifuna Georgia Germany Greenland Guarani Haitian Creole Hela Hiligaynon Hungary Iceland Igbo Iloko Indonesia Isoko Italia Italia Mumuii Awiemɔ Japan Japan Mumuii Awiemɔ Kazakh Kikongo Kikuyu Kimbundu Kinyarwanda Kirghiz Kongo Korea Korea Mumuii Awiemɔ Kwangali Kwanyama Latvia Lingala Lithuania Luo Malagasy Malay Malta Marathi Maya Mazatec (Huautla) Mexico Mumuii Awiemɔ Mixe (North Central) Mizo Moore Myanmar Nahuatl (Northern Puebla) Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Persia Poland Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tajiki Tatar Tetun Dili Thailand Tigrinya Tiv Totonac Tshiluba Tsonga Turkey Twi Ukrain Umbundu Urdu Uruund Uzbek Venda Vietnam Waray-Waray Wayuunaiki Wolaita Xhosa Yoruba Zulu\n“Mawo ogbɛ́i lɛ hiɛ nyam kɛaatee naanɔ.”—LALA 86:12.\nMɛni Nyɔŋmɔ gbɛ́i lɛ ni aaale lɛ tsɔɔ?\nMɛɛ gbɛ nɔ Yehowa ejie nɔ Nyɔŋmɔ ni eji lɛ kpo etsɔɔ fiofio?\nMɛni Nyɔŋmɔ gbɛ́i amli ni aaanyiɛ yɛ lɛ biɔ ni afee?\n1, 2. Mɛɛ srɔtofeemɔ yɔɔ bɔ ni Yehowa Odasefoi buɔ Nyɔŋmɔ gbɛ́i lɛ kɛ bɔ ni Kristendom sɔlemɔi lɛ buɔ lɛ amɛhaa lɛ teŋ?\nKRISTENDOM jamɔi lɛ kɛ Nyɔŋmɔ gbɛ́i lɛ ekpa nitsumɔ. Akɛ nɔkwɛmɔnɔ lɛ, aŋma yɛ Biblia ko (Revised Standard Version) hiɛkpamɔ wiemɔi lɛ amli akɛ: ‘Esaaa kwraa akɛ Kristofoi Asɔlemɔi kɛ gbɛ́i pɔtɛɛ ko tsɛɔ Nyɔŋmɔ koome lɛ.’\n2 Nɔ ni tamɔɔɔ nakai lɛ, eŋɔɔ Yehowa Odasefoi anaa akɛ Nyɔŋmɔ gbɛ́i lɛ kã amɛnɔ ni amɛmiisumɔ ni amɛwo gbɛ́i nɛɛ hiɛ nyam. (Nyɛkanea Lala 86:12; Yesaia 43:10.) Kɛfata he lɛ, eji hegbɛ kpele kɛha wɔ akɛ wɔnuɔ nakai gbɛ́i lɛ shishi, ni wɔle akɛ ehe miihia ni atse he. (Mat. 6:9) Shi, enɛ ji hegbɛ ko ni esaaa akɛ wɔbuɔ lɛ flɛflɛ kwraa. No hewɔ lɛ, nyɛhaa wɔsusua sanebimɔi etɛ komɛi ni he hiaa waa lɛ ahe: Mɛni Nyɔŋmɔ gbɛ́i ni aaale lɛ tsɔɔ? Mɛɛ gbɛ nɔ Yehowa ehi shi yɛ egbɛ́i kpeteŋkpele lɛ naa ni ekɛwo egbɛ́i lɛ hiɛ nyam? Ni te wɔɔfee tɛŋŋ wɔnyiɛ yɛ Yehowa gbɛ́i amli lɛ?\nNƆ NI NYƆŊMƆ GBƐI NI AAALE LƐ TSƆƆ\n3. Mɛni Nyɔŋmɔ gbɛ́i lɛ ni aaale lɛ tsɔɔ?\n3 Nyɔŋmɔ gbɛ́i ni aaale lɛ biɔ babaoo fe gbɛ́i “Yehowa” lɛ ni aaale tsɛmɔ kɛkɛ. Ebiɔ ni ole nɔ Nyɔŋmɔ ni Yehowa ji, esui, eyiŋtoi, kɛ enitsumɔi ni atsɔɔ yɛ Biblia lɛ mli lɛ, tamɔ bɔ ni ekɛ etsuji lɛ ye eha lɛ. Yehowa haa anaa nɔ Nyɔŋmɔ ni eji lɛ fiofio kɛtsɔ eyiŋtoo ni ehaa ebaa mli lɛ nɔ. (Abɛi 4:18) Yehowa jie egbɛ́i lɛ kpo etsɔɔ klɛŋklɛŋ adesai enyɔ lɛ; no hewɔ lɛ, Hawa kɛtsu nii beni efɔ Kain lɛ. (1 Mose 4:1) Anɔkwafoi tamɔ Noa, Abraham, Isak, kɛ Yakob hu le Nyɔŋmɔ gbɛ́i lɛ. Kɛfata he lɛ, bɔ ni Yehowa jɔɔ amɛ, ekwɛ amɛ, ni ejie eyiŋtoi lɛ akpo etsɔɔ amɛ lɛ ha amɛle nɔ Nyɔŋmɔ ni eji. Sɛɛ mli lɛ, Nyɔŋmɔ ha Mose nu egbɛ́i lɛ shishi yɛ gbɛ krɛdɛɛ ko nɔ.\nMose nu Nyɔŋmɔ gbɛ́i lɛ shishi, ni no ha ehemɔkɛyeli lɛ mli wa\n4. Mɛni hewɔ Mose bi Nyɔŋmɔ egbɛ́i lɛ he sane lɛ, ni mɛni hewɔ shishinumɔ yɛ mli akɛ ebi nakai lɛ?\n4 Nyɛkanea 2 Mose 3:10-15. Beni Mose ye afii 80 lɛ, Nyɔŋmɔ fã lɛ akɛ: ‘Yaajie mimaŋ, Israelbii lɛ, kɛjɛ Mizraim.’ Kɛkɛ ni Mose bi Yehowa sane ko ni nilee yɔɔ mli. Yɛ gbɛ ko nɔ lɛ, Mose bi lɛ akɛ: ‘Te atsɛɔ bo tɛŋŋ?’ Shi akɛni ale Nyɔŋmɔ gbɛ́i lɛ kɛjɛ teteete hewɔ lɛ, mɛni hewɔ Mose bi lɛ nakai lɛ? Ejaakɛ eetao ele nɔ Nyɔŋmɔ ni Yehowa ji diɛŋtsɛ—nɔ ko ni baaha Nyɔŋmɔ webii lɛ ayiŋ atsɔ akɛ Nyɔŋmɔ baakpɔ̃ amɛ lɛɛlɛŋ. Shishinumɔ yɛ nɔ ni Mose bi lɛ he, ejaakɛ no mli lɛ aye Israelbii lɛ nyɔŋ afii babaoo. No hewɔ lɛ, ebaawa akɛ amɛaahe amɛye akɛ amɛtsɛmɛi lɛ a-Nyɔŋmɔ lɛ baanyɛ akpɔ̃ amɛ. Israelbii lɛ ateŋ mɛi komɛi po ebɔi Mizraim nyɔŋmɔi lɛ jamɔ!—Ezek. 20:7, 8.\n5. Mɛɛ gbɛ nɔ Yehowa ha anu egbɛ́i lɛ shishi jogbaŋŋ yɛ hetoo ni eha Mose lɛ mli?\n5 Te Yehowa ha Mose sanebimɔ lɛ hetoo tɛŋŋ? Ekɛɛ lɛ akɛ: “Bɔ ni okɛɛ Israelbii lɛ nɛ: Mi ji tsu mi nyɛŋɔɔ nɛɛ.” * Ni ekɛfata he akɛ: “Yehowa, nyɛtsɛmɛi a-Nyɔŋmɔ lɛ . . . tsu mi nyɛŋɔɔ nɛɛ.” Nyɔŋmɔ tsɔɔ akɛ ebaatsɔ ehe nɔ fɛɛ nɔ ni esumɔɔ koni eha eshiwoi lɛ aba mli, ni ákɛ, ebaaye ewiemɔ nɔ be fɛɛ be. No hewɔ lɛ, Yehowa diɛŋtsɛ wie yɛ kuku 15 lɛ akɛ: “Enɛ ji migbɛ́i kɛyaa naanɔ, ni enɛ ji mikaimɔ kɛyaa yinɔi fɛɛ.” Eeenyɛ efee akɛ wiemɔi nɛɛ ha Mose naa kpɛ ehe waa, ni ewaje ehemɔkɛyeli lɛ hu.\nYEHOWA HI SHI YƐ EGBƐI LƐ NAA\n6, 7. Mɛɛ gbɛ nɔ Yehowa tsu eshiwoi lɛ ahe nii?\n6 Beni Yehowa tsu Mose lɛ sɛɛ etsɛɛɛ lɛ, ehi shi yɛ egbɛ́i lɛ naa kɛtsɔ Israelbii lɛ ni ekpɔ̃ lɛ nɔ. Ekɛ haomɔi nyɔŋma gbala Mizraimbii lɛ atoi, ni nakai beaŋ nɔŋŋ lɛ eha ana akɛ Mizraim nyɔŋmɔi lɛ—ni Farao fata he lɛ—bɛ nɔ ko mli. (2 Mose 12:12) Kɛkɛ ni Yehowa gbá Ŋshɔ Tsuru lɛ mli, ekpala Israelbii lɛ kɛtsɔ teŋ, ni emii Farao kɛ eta lɛ. (Lala 136:13-15) Yehowa ha ana akɛ eji wala Yibaalɔ beni eha ewebii, ní eeenyɛ efee akɛ amɛyifalɛ shɛɔ akpekpei enyɔ kɛmiimɔ etɛ lɛ nu kɛ niyenii yɛ “ŋã kpeteŋkpele ní nɔ yɔɔ gbeyei lɛ nɔ” lɛ! Ehaaa amɛtadei lɛ asuu yɛ amɛhe, ni amɛtokotai lɛ hu tserɛɛɛ. (5 Mose 1:19; 29:5) Hɛɛ, nɔ ko nɔ ko nyɛŋ atsĩ Yehowa naa koni ekaha eshiwoi lɛ ba mli. Sɛɛ mli lɛ ekɛɛ Yesaia akɛ: “Mi, mi nɔŋŋ, mi ji Yehowa lɛ, ni yiwalaherelɔ ko bɛ, ja mi!”—Yes. 43:11.\n7 Yoshua, ni ji Mose sɛɛyelɔ lɛ hu na naakpɛɛ nibii ni Yehowa fee yɛ Mizraim kɛ ŋa lɛ nɔ lɛ. No hewɔ lɛ, beni eshwɛ fioo ni Yoshua baagbo lɛ, ejɛ etsuiŋ ekɛ nɔmimaa kɛɛ Israelbii lɛ akɛ: “Nyɛle yɛ nyɛtsui mli fɛɛ kɛ nyɛsusuma mli fɛɛ akɛ nibii kpakpai fɛɛ ni Yehowa, nyɛ-Nyɔŋmɔ lɛ, wie yɛ nyɛhewɔ lɛ, emli ekome folo ekaaa shi, fɛɛ eba mli eha nyɛ, emli ekome folo ekaaa shi.” (Yosh. 23:14) Hɛɛ, Yehowa shiwoi lɛ amli ekome folo po ekaaa shi.\n8. Mɛɛ gbɛ nɔ Yehowa tsuɔ eshiwoo lɛ he nii yɛ wɔgbii nɛɛ amli?\n8 Ŋmɛnɛ hu lɛ, Yehowa miitsu nɔ ni ewo he shi lɛ he nii. Etsɔ e-Bi lɛ nɔ egba akɛ, abaashiɛ Maŋtsɛyeli lɛ he sane lɛ yɛ “je nɛŋ fɛɛ” yɛ naagbee gbii lɛ amli. (Mat. 24:14) Nyɔŋmɔ Ofe lɛ pɛ ji mɔ ni baanyɛ agba akɛ abaatsu nɔ ko ni tamɔ nɛkɛ, ekwɛ ni atsu, ni ekɛ mɛi babaoo ni “jeee woloŋlelɔi kɛ nilelɔi” atsu he nii. (Bɔf. 4:13) No hewɔ lɛ, kɛ́ wɔkɛ wɔhe wo nitsumɔ nɛɛ mli lɛ, belɛ wɔmiiwo Biblia gbalɛ nɛɛ obɔ. No haa wɔwoɔ wɔ-Tsɛ lɛ hiɛ nyam, ni wɔtsɔɔ akɛ wɔmiitsu sɔlemɔ ni wɔsɔleɔ akɛ: “Ogbɛ́i lɛ he atse; omaŋtsɛyeli lɛ aba; afee nɔ ni osumɔɔ yɛ shikpɔŋ lɛ nɔ, taakɛ afeɔ yɛ ŋwɛi lɛ” he nii diɛŋtsɛ.—Mat. 6:9, 10.\nEGBƐI LƐ JE AGBO\nFarao ekpɛlɛɛɛ Yehowa nɔ akɛ Nyɔŋmɔ Ofe\n9, 10. Mɛni hu wɔkaseɔ yɛ Yehowa he yɛ bɔ ni ekɛ Israelbii lɛ ye ha lɛ mli?\n9 Beni Israelbii lɛ shi Mizraim sɛɛ etsɛɛɛ lɛ, Yehowa ha amɛle lɛ yɛ gbɛ kroko nɔ. Kɛtsɔ Mla kpaŋmɔ lɛ nɔ lɛ, Yehowa batsɔ ‘amɛwu,’ ni ejɛ esuɔmɔ mli etsu sɔ̃i fɛɛ ni no kɛbafɔ̃ɔ enɔ lɛ he nii. (Yer. 3:14) Ni Israelbii lɛ hu batsɔ efonirifeemɔŋ ŋa, mɛi ni egbɛ́i lɛ kã amɛnɔ. (Yes. 54:5, 6) Kɛ́ amɛjɛ amɛsuɔmɔ mli amɛba amɛhe shi amɛha lɛ ni amɛye ekitai lɛ anɔ lɛ, ebaafee ‘Wu’ ni nɔ bɛ kɛha amɛ. Ebaajɔɔ amɛ, ebaabu amɛhe, ni ebaaha amɛtoiiaŋ ajɔ amɛ. (4 Mose 6:22-27) Enɛ baaha awo Yehowa gbɛ́i kpeteŋkpele lɛ hiɛ nyam yɛ jeŋmaji lɛ ateŋ. (Nyɛkanea 5 Mose 4:5-8; Lala 86:7-10.) Beni Israelbii lɛ ji Nyɔŋmɔ webii lɛ, gbɔi babaoo bafata amɛhe kɛjá Yehowa. Yɛ gbɛ ko nɔ lɛ, amɛwie taakɛ Moabyoo Rut kɛɛ Naomi lɛ akɛ: “Omaŋ ji mimaŋ, ni o-Nyɔŋmɔ ji mi hu mi-Nyɔŋmɔ.”—Rut 1:16.\n10 Yehowa kɛ aaafee afii 1500 ha ana nɔ Nyɔŋmɔ ni eji yɛ bɔ ni ekɛ Israelbii lɛ ye eha lɛ mli. Yɛ Yehowa hiɛ atua ni maŋ lɛ tse shii abɔ lɛ fɛɛ sɛɛ lɛ, etee nɔ eha ana akɛ eji “Nyɔŋmɔ musuŋtsɔlɔ” ni “toɔ tsui.” Eji Nyɔŋmɔ ni mli fuuu mra, ni toɔ etsui shi waa. (2 Mose 34:5-7) Kɛlɛ, husu yɛ Yehowa tsuishitoo lɛ he, ni ana enɛ faŋŋ beni Yudafoi lɛ kpoo e-Bi lɛ ni amɛgbe lɛ lɛ. (Mat. 23:37, 38) Anyɛŋ akɛ Nyɔŋmɔ gbɛ́i lɛ atsɛ heloonaa Israelbii lɛ dɔŋŋ. Amɛgboi yɛ mumɔŋ tamɔ tso ni egbi. (Luka 23:31) Te enɛ sa bɔ ni amɛbuɔ Nyɔŋmɔ gbɛ́i lɛ amɛhaa lɛ he tɛŋŋ?\n11. Mɛni hewɔ Yudafoi lɛ kɛ Nyɔŋmɔ gbɛ́i lɛ kpa nitsumɔ lɛ?\n11 Sɛɛ mli lɛ, Yudafoi lɛ ná susumɔ ni ejaaa yɛ Nyɔŋmɔ gbɛ́i lɛ he, ni amɛsusu akɛ eyɛ krɔŋkrɔŋ aahu akɛ esaaa akɛ mɔ ko tsɛɔ. (2 Mose 20:7) Fiofio lɛ, akɛ Nyɔŋmɔ gbɛ́i lɛ kpa nitsumɔ yɛ Yudafoi lɛ ajamɔ lɛ mli. Ekã shi faŋŋ akɛ, edɔ Yehowa akɛ amɛkɛ woo haaa egbɛ́i lɛ. (Lala 78:40, 41) Shi Nyɔŋmɔ, ni “awuŋayelɔ ji egbɛ́i” lɛ, haŋ egbɛ́i lɛ akã mɛi ni etsi amɛhe kɛjɛ ehe, ni lɛ hu ekwa amɛ lɛ anɔ dɔŋŋ. (2 Mose 34:14) Esa akɛ enɛ atsirɛ wɔ ni wɔkɛ bulɛ ni mli kwɔ aha wɔ-Bɔlɛ lɛ gbɛ́i lɛ.\nMƐI HEE NI AKƐ NYƆŊMƆ GBƐI LƐ EWO AMƐ\n12. Namɛi bafee mɛi ni akɛ Nyɔŋmɔ gbɛ́i lɛ ewo amɛ lɛ?\n12 Yehowa tsɔ gbalɔ Yeremia nɔ eha ale akɛ ekɛ maŋ hee ko, ni ji mumɔŋ Israel, baafee “kpaŋmɔ hee” ko. Yeremia gba akɛ, maŋ hee nɛɛ mli bii lɛ fɛɛ, kɛjɛ “amɛteŋ mɔ bibioo nɔ kɛyashi amɛteŋ mɔ wulu nɔ” lɛ, ‘baale Yehowa.’ (Yer. 31:31, 33, 34) Nakai gbalɛ lɛ bɔi mli baa kɛjɛ afi 33 Ŋ.B. Pentekoste gbi lɛ nɔ, beni Nyɔŋmɔ to kpaŋmɔ hee lɛ shishi lɛ. Atsɛ́ maŋ hee lɛ, ni ji “Nyɔŋmɔ Israel,” ni Yudafoi kɛ mɛi ni jeee Yudafoi fata he lɛ akɛ ‘maŋ ko ni Nyɔŋmɔ ehala eha egbɛ́i lɛ,’ ni Yehowa tsɛ amɛ akɛ mɛi ni akɛ egbɛ́i lɛ ewo amɛ.—Gal. 6:16; nyɛkanea Bɔfoi lɛ Asaji 15:14-17; Mat. 21:43.\n13. (a) Ani mra be mli Kristofoi lɛ kɛ Nyɔŋmɔ gbɛ́i lɛ tsu nii? Tsɔɔmɔ mli. (b) Te onaa Yehowa gbɛ́i lɛ ni okɛtsuɔ nii yɛ shiɛmɔ nitsumɔ lɛ mli lɛ ohaa tɛŋŋ?\n13 Mɛi klɛŋklɛŋ ni batsɔmɔ Kristofoi, ni ji maŋ hee lɛ mli bii lɛ kɛ Nyɔŋmɔ gbɛ́i lɛ tsu nii. Akɛ nɔkwɛmɔnɔ lɛ, amɛtsĩɔ egbɛ́i lɛ tã kɛ́ amɛmiitsɛ ŋmalɛi ayisɛɛ kɛmiijɛ Hebri Ŋmalɛi lɛ amli. * No hewɔ lɛ, beni bɔfo Petro kɛ Yudafoi kɛ mɛi ni ebatsɔmɔ Yudafoi ni jɛ maji srɔtoi anɔ lɛ wieɔ yɛ afi 33 Ŋ.B. Pentekoste gbi lɛ nɔ lɛ, ekɛ Nyɔŋmɔ gbɛ́i lɛ tsu nii shii abɔ. (Bɔf. 2:14, 20, 21, 25, 34) Mra be mli Kristofoi lɛ wo Yehowa hiɛ nyam, no hewɔ lɛ, lɛ hu ejɔɔ amɛshiɛmɔ nitsumɔ lɛ nɔ. Nakai nɔŋŋ ŋmɛnɛ hu lɛ, Yehowa jɔɔ wɔshiɛmɔ nitsumɔ lɛ nɔ kɛ́ wɔjaje egbɛ́i lɛ, ní wɔtsɔɔ mɛi ni yɔɔ wiemɔ lɛ he miishɛɛ lɛ nakai gbɛ́i lɛ kɛjɛ amɛ diɛŋtsɛ amɛ-Bibliai amli lɛ. Enɛ haa wɔtsɔɔ amɛ mɔ ni anɔkwa Nyɔŋmɔ lɛ ji. Mɛɛ hegbɛ kpele po enɛ ji kɛha wɔ kɛ amɛ fɛɛ nɛkɛ! Yɛ mɛi pii agbɛfaŋ lɛ, Nyɔŋmɔ gbɛ́i lɛ ni wɔtsɔɔ amɛ lɛ gbeleɔ gbɛ kɛhaa amɛ koni amɛbatsɔmɔ Yehowa nanemɛi, ni naanyobɔɔ nɛɛ mli baanyɛ aya nɔ awa ni ehi shi kɛya naanɔ.\n14, 15. Te wɔfeɔ tɛŋŋ wɔleɔ akɛ Yehowa ebaa egbɛ́i lɛ yi lɛ?\n14 Sɛɛ mli lɛ, mɛi komɛi bɔi apasa hemɔkɛyelii tsɔɔmɔ yɛ Kristofoi asafo lɛ mli, titri lɛ yɛ bɔfoi lɛ agbele sɛɛ. (2 Tes. 2:3-7) Apasa tsɔɔlɔi lɛ kɛ Nyɔŋmɔ gbɛ́i lɛ kpa nitsumɔ taakɛ Yudafoi lɛ fee lɛ. Shi ani Yehowa baaŋmɛ gbɛ ni ajie egbɛ́i lɛ kɛje shihilɛ mli? Kɔkɔɔkɔ! Eji anɔkwale akɛ, anyɛŋ ale bɔ tuuntu ni atsɛ gbɛ́i lɛ, shi etee nɔ ehi shi. Nyɔŋmɔ gbɛ́i lɛ eje kpo yɛ Biblia shishitsɔɔmɔi srɔtoi kɛ woji ni Biblia he nilelɔi eŋmala lɛ amli yɛ afii ni eho lɛ amli. Akɛ nɔkwɛmɔnɔ lɛ, yɛ afi 1757 lɛ, Charles Peters ŋma akɛ, etamɔ nɔ ni gbɛ́i “Yehowa” lɛ haa anaa nɔ Nyɔŋmɔ ni Yehowa ji lɛ fe egbɛnaa gbɛ́i krokomɛi lɛ fɛɛ. Yɛ Nyɔŋmɔjamɔ he wolo ko ni Hopton Haynes ŋma yɛ afi 1797 lɛ mli lɛ, eje yitso 7 lɛ shishi akɛ: “YEHOWA ji gbɛ́i diɛŋtsɛ ni Yudafoi lɛ kɛtsɛ NYƆŊMƆ; lɛ pɛ amɛjá; ni nakai nɔŋŋ Kristo kɛ e-Bɔfoi lɛ hu fee.” Henry Grew (afi 1781-1862) kɛ Nyɔŋmɔ gbɛ́i lɛ tsu nii, ni eyɔse akɛ agbe gbɛ́i lɛ he guɔ, ni esa akɛ atse he. George Storrs (afi 1796-1879), ni eji Charles T. Russell naanyo lɛ hu kɛ Nyɔŋmɔ gbɛ́i lɛ tsu nii, taakɛ Russell hu fee lɛ.\n15 Afi 1931 lɛ bafee afi ko ni sa kadimɔ waa kɛha International Bible Students, taakɛ atsɛɔ Nyɔŋmɔ webii lɛ yɛ nakai beaŋ lɛ, ejaakɛ nakai afi lɛ nɔ amɛŋɔ Ŋmalɛ naa gbɛ́i ni ji Yehowa Odasefoi lɛ. (Yes. 43:10-12) No hewɔ lɛ, amɛha je lɛ fɛɛ le akɛ eŋɔɔ amɛnaa waa akɛ amɛji anɔkwa Nyɔŋmɔ koome lɛ tsuji, mɛi ni ‘ehala eha egbɛ́i lɛ,’ ni amɛjieɔ nakai gbɛ́i lɛ yi. (Bɔf. 15:14) Nibii ni tee nɔ lɛ haa wɔkaiɔ Yehowa wiemɔi ni yɔɔ Maleaki 1:11 lɛ ni kɛɔ akɛ: “Kɛjɛ hulu shitee mli kɛyashi eshinyɔɔ mli lɛ migbɛ́i lɛ da yɛ jeŋmaji lɛ ateŋ” lɛ.\nNYIƐMƆ YƐ YEHOWA GBƐI AMLI\n16. Mɛni hewɔ esa akɛ wɔbu Yehowa gbɛ́i amli ni wɔɔnyiɛ yɛ lɛ akɛ woo kpele lɛ?\n16 Gbalɔ Mika ŋma akɛ: “Majimaji lɛ fɛɛ ateŋ mɔ fɛɛ mɔ nyiɛɔ yɛ enyɔŋmɔ gbɛ́i amli; shi wɔ lɛ wɔɔnyiɛ yɛ Yehowa, wɔ-Nyɔŋmɔ lɛ, gbɛ́i amli kɛaatee naanɔi anaanɔ!” (Mika 4:5) Nyɔŋmɔ gbɛ́i lɛ ni akɛtsɛ Biblia Kaselɔi lɛ yɛ nakai beaŋ lɛ ji woo kpele ni nɔ bɛ. No hu ha amɛna akɛ Nyɔŋmɔ kpɛlɛɔ amɛnɔ. (Nyɛkanea Maleaki 3:16-18.) Ni bo hu te onuɔ he tɛŋŋ? Ani oobɔ mɔdɛŋ ni ‘onyiɛ yɛ Yehowa gbɛ́i amli’? Ani ole nɔ ni nakai feemɔ biɔ ni ofee?\n17. Mɛni Nyɔŋmɔ gbɛ́i amli ni wɔɔnyiɛ yɛ lɛ biɔ ni wɔfee?\n17 Nyɔŋmɔ gbɛ́i amli ni wɔɔnyiɛ yɛ lɛ biɔ ni wɔfee nibii etɛ komɛi. Klɛŋklɛŋ lɛ, esa akɛ wɔha mɛi krokomɛi ale gbɛ́i lɛ, ejaakɛ mɛi ni ‘boɔ tsɛɔ Yehowa gbɛ́i lɛ’ pɛ yiwala abaahere. (Rom. 10:13) Nɔ ni ji enyɔ lɛ, esa akɛ wɔjie Yehowa sui lɛ akpo, titri lɛ suɔmɔ. Ni nɔ ni ji etɛ lɛ, esa akɛ wɔye Nyɔŋmɔ mlai lɛ anɔ, koni wɔkagbe wɔ-Tsɛ lɛ gbɛ́i krɔŋkrɔŋ lɛ he guɔ. (1 Yoh. 4:8; 5:3) Ani otswa ofai shi akɛ ‘obaanyiɛ yɛ Yehowa, wɔ-Nyɔŋmɔ lɛ gbɛ́i amli kɛya naanɔi anaanɔ’?\n18. Mɛni hewɔ mɛi fɛɛ ni woɔ Yehowa gbɛ́i kpeteŋkpele lɛ hiɛ nyam lɛ baanyɛ amɛkɛ nɔmimaa akwɛ wɔsɛɛ gbɛ lɛ?\n18 Etsɛŋ, mɛi fɛɛ ni gbeɔ Yehowa he guɔ lɛ baaná ale mɔ ni eji. (Ezek. 38:23) Mɛi nɛɛ ateŋ mɛi komɛi feɔ amɛnii tamɔ Farao, mɔ ni kɛɛ akɛ: “Namɔ ji Yehowa lɛ ní mabo egbee toi” lɛ. Etsɛɛɛ ni Farao na mɔ ni Yehowa ji! (2 Mose 5:1, 2; 9:16; 12:29) Shi wɔ lɛ, wɔjɛ wɔsuɔmɔ mli wɔbale Yehowa. Eŋɔɔ wɔnaa waa akɛ egbɛ́i lɛ kã wɔnɔ, ni wɔji ewebii ni boɔ lɛ toi. No hewɔ lɛ, wɔkɛ nɔmimaa miikwɛ wɔsɛɛ be ni gbalɛ ni yɔɔ Lala 9:11 lɛ baaba mli lɛ gbɛ. Jɛmɛ kɛɔ akɛ: ‘Mɛi ni le ogbɛ́i lɛ aaaŋɔ amɛhiɛ amɛaafɔ̃ onɔ; ejaakɛ bo, Yehowa, okwaaa mɛi ni taoɔ osɛɛgbɛ lɛ.’\n^ kk. 5 Nyɔŋmɔ gbɛ́i lɛ ji Hebri feemɔwiemɔ ko ni shishi ji “aba mli.” No hewɔ lɛ, “Yehowa” shishi ji, “Ehaa Ebaa Mli.”—1 Mose 2:4.\n^ kk. 13 Yehowa gbɛ́i lɛ je kpo yɛ Hebri niŋmai ni mra be mli Kristofoi lɛ kɛtsu nii lɛ amli. Ana akɛ, akɛ Yehowa gbɛ́i lɛ tsu nii yɛ Septuagint lɛ, ni ji Hebri Ŋmalɛi lɛ ni atsɔɔ shishi kɛtee Hela mli lɛ shishijee nɔ ni afee lɛ amli lɛ.\nKɛmaje Mɔ Ko Kɛmaje Mɔ Ko Wo Yehowa Gbɛ́i Kpeteŋkpele Lɛ Hiɛ Nyam


Nugbɛnɛmɔ ni Fite nii yɛ Ghana: Yehowa Odasefoi Yaye Amɛbua Mɛi ni Oshara Enina Amɛ Lɛ\nKANEMƆ YƐ Afrikaans Albania Armenia Azerbaijani Blɔfo Chichewa Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Ewe Finland French Ga Georgia Germany Hela Hungary Indonesia Italia Japan Kikaonde Kinyarwanda Kirundi Korea Lithuania Malagasy Norway Poland Portugal Romania Russia Serbia Serbia (Roma) Sinhala Slovak Slovenia Spania Swahili Sweden Tagalog Turkey Ukrain Xhosa Yoruba\nOdasefoi ni Yɔɔ Ghana lɛ Yaye Amɛbua Oya Nɔŋŋ Be ni Nugbɔnɛmɔ ko Fite Nii\nACCRA, Ghana—Be ni nugbɔ ko nɛ waa yɛ Accra, ni ji Ghana maŋtiase lɛ, ni efite nii babaoo, ni egbe mɛi 200 kɛ sɛɛ hu lɛ, Yehowa Odasefoi lɛ tee oya nɔŋŋ ni amɛkɛ yelikɛbuamɔ bɔi mɛi hãmɔ, amɛgbe yelikɛbuamɔ nɛɛ naa yɛ August afi 2015.\nYehowa Odasefoi komɛi ni yɔɔ akutso lɛ mli lɛ miitsɔɔ he ni nu lɛ yata yɛ Odasefonyo ko ni nu lɛ fã lɛ lɛ tsũ he.\nEyɛ mli akɛ Odasefonyo ko gbooo moŋ, shi nu lɛ fite amɛteŋ mɛi aaashɛ 250 awɔɔhei. Be ni nugbɔ lɛ nɛ lɛ, enɔ jetsɛremɔ nɔŋŋ, ni ji June 4, 2015 lɛ, Yehowa Odasefoi anitsumɔhe nine ni yɔɔ Ghana lɛ to ajinafoi akuu ko koni amɛkɛ yelikɛbuamɔ ni sa ayahã mɛi ni oshara eba amɛnɔ lɛ. Ajinafoi akuu nɛɛ kɛ amɛjwɛŋmɔ ma nibii ni he baahia mɛi amrɔ nɔŋŋ lɛ anɔ titri, tamɔ kuntui, atadei, kɛ nu. Ajinafoi akuu nɛɛ to gbɛjianɔ ni ashoo nui lɛ, ajie ŋmɔtɔi ni ebote mɛi ashĩai amli lɛ, ni asaa tsũi hu ni efite lɛ. Odasefoi ni yɔɔ Accra niiaŋ lɛ ŋmɛ gbɛ ni Odasefoi ni oshara lɛ enina amɛ lɛ ekomɛi yahi amɛshĩai amli kɛyashi asaa amɛtsũi ni efite lɛ ahã amɛ.\nDossou Amevor, (abɛkugbɛ) ni ji ajinafoi akuu ni kɛ yelikɛbuamɔ yahã lɛ hiɛnyiɛlɔ lɛ, miikwɛ koni ajara matrɛs ahã mɛi ni oshara enina amɛ lɛ, yɛ Atiman Maŋtsɛyeli Asa ni yɔɔ Madina, yɛ Accra lɛ.\nNugbɔ lɛ naawalɛ lɛ hã pɛtro steshɛŋ ko shã ni efite paip ni hãa mɛi ni yɔɔ Adabraka niiaŋ lɛ nu lɛ, no hewɔ lɛ anáaa nu yɛ jɛmɛ. Yehowa Odasefoi anitsumɔhe nine lɛ to wɔta tank he gbɛjianɔ yɛ Adabraka Maŋtsɛyeli Asa lɛ nɔ kɛhã Odasefoi kɛ akutsoŋbii lɛ koni amɛná nu.\nYɛ Hɔɔ, June 6 lɛ, nitsumɔhe nine lɛ to helatsamɔ kui enyɔ he gbɛjianɔ; kui nɛɛ amli bii ji Odasefoi datrɛfoi enumɔ kɛ nɛɛsifoi enyɔ. Amɛtee amɛyakwɛ Odasefoi kɛ mɛi ni jeee Odasefoi ni yɔɔ Alajo kɛ Adabraka lɛ. Amɛkwɛ mɛi ni miiye helai tamɔ atridii, wɔlɔmɔ, kɛ musuŋtsɔmɔ nɛkɛ. Yehowa Odasefoi ni atsu kɛjɛ nitsumɔhe nine lɛ, kɛ Odasefoi ni yɔɔ akutso lɛ mli lɛ jɛ Biblia lɛ mli amɛshɛje amɛnyɛmimɛi Odasefoi ni oshara enina amɛ lɛ amii.\nOdasefoi datrɛfoi etɛ kɛ nɛɛsifoi enyɔ, yɛ Adabraka Maŋtsɛyeli Asa ni akwɛ mɛi yɛ jɛmɛ lɛ mli.\nNathaniel Gbedemah, ni eji Yehowa Odasefoi ni yɔɔ Ghana lɛ anaawielɔ lɛ kɛɛ akɛ: “Edɔ wɔ waa akɛ nugbɔ ni nɛ waa yɛ Accra nɛɛ efite nibii, ni ekpãtã wala babaoo hiɛ. Taakɛ Yehowa Odasefoi efee yɛ je lɛŋ hei komɛi lɛ, wɔmiifee bɔ fɛɛ bɔ ni wɔbaanyɛ ni wɔhã mɛi ni oshara lɛ enina amɛ lɛ nibii ni he baahia amɛ, koni wɔjɛ ŋmalɛi amli hu wɔshɛje amɛmii.”